Pemandu maut treler terjunam ke gaung

BANGI, 8 Zulhijjah 1444H, Selasa – Seorang pemandu treler maut manakala isteri dan anaknya cedera ringan selepas kenderaan dinaiki mereka terbabas sebelum terjunam ke dalam gaung di Kilometer 3.3 Lebuhraya Karak-Kuala Lumpur, Bentong, pagi tadi.

Mangsa, Mohamad Hasrul Abdul Halim, 33, disahkan meninggal dunia di lokasi kejadian akibat parah di kepala selepas tersepit di bahagian hadapan treler, manakala isterinya yang berusia 41 tahun dan anak lelaki berusia lima tahun dirawat di Hospital Bentong.

Ketua Polis Daerah Bentong, Superintendan Zaiham Mohd Kahar berkata, siasatan awal mendapati treler muatan pasir itu dipandu Mohamad Hasrul bersama isteri dan anak lelaki mereka dalam perjalanan dari Taiping, Perak ke Terengganu.

“Treler itu dikatakan hilang kawalan apabila sampai di kawasan selekoh dan melanggar penghadang jalan lalu terbabas serta terjunam ke dalam gaung,” katanya dalam kenyataan, hari ini.

Zaiham berkata, kes itu disiasat mengikut Seksyen 41 (1) Akta Pengangkutan Jalan (APJ) 1987.

Beliau meminta kerjasama orang ramai yang mempunyai maklumat kemalangan itu untuk tampil di mana-mana balai polis berhampiran bagi membantu siasatan.

“Pihak polis juga menasihatkan pengguna jalan raya supaya memandu dengan berhemah dan berhati-hati terutama ketika melalui Kilometer 40 hingga Kilometer 45 lebuhraya itu serta memastikan kenderaan yang dipandu diselenggara dengan baik dan selamat,” katanya.


19 isu penting dikenal pasti menerusi dakwa dalam buku Tommy Thomas

KUCHING, 1 Safar 1444H, Isnin – Laporan akhir Pasukan Petugas Khas (PPK) telah mengenal pasti 19 isu penting yang memerlukan perhatian kerajaan berikutan dakwaan yang terdapat dalam buku tulisan bekas Peguam Negara Tan Sri Tommy Thomas bertajuk My Story: Justice in the Wilderness.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan hari ini memaklumkan laporan akhir PPK yang mengkaji dakwaan dalam buku itu akan dibentangkan kepada Jemaah Menteri dalam masa terdekat bagi mendapatkan arahan dan mandat berhubung tindakan susulan seterusnya.

“Laporan akhir ini disediakan melalui hasil penelitian dokumen dan sesi konsultasi dengan pihak-pihak berkaitan. Dalam hal ini, sebanyak 19 sesi konsultasi dengan pelbagai pihak berkepentingan yang terdiri daripada agensi kerajaan, bukan kerajaan dan individu.

“Laporan ini telah disediakan oleh PPK dalam tempoh sembilan bulan iaitu dari Disember 2021 hingga Ogos 2022,” katanya dalam kenyataan itu.

Wan Junaidi memaklumkan PPK telah membentang dan menyerahkan laporan berkenaan kepada pihaknya dalam mesyuarat diadakan semalam yang turut dihadiri pegawai-pegawai kanan Kementerian Dalam Negeri, Jabatan Peguam Negara dan Pejabat Ketua Pegawai Keselamatan Kerajaan.

Pada 18 April lepas, Mesyuarat Jawatankuasa Pemantauan bersetuju dengan pembentangan Laporan Interim oleh pasukan berkenaan yang dipengerusikan bekas Peguam Besar Negeri Sarawak dan Penasihat Undang-Undang Kerajaan Sarawak Datuk Seri Fong Joo Chung.

PPK dianggotai bekas Setiausaha Kerajaan Negeri Sabah Datuk Seri Panglima Hashim Paijan, bekas Ketua Setiausaha Kementerian Pembangunan Wanita, Keluarga dan Masyarakat serta bekas Ketua Pengarah Bahagian Hal Ehwal Undang-Undang Datuk Dr Junaidah Kamarruddin.

Turut menganggotai PPK itu bekas hakim dan Timbalan Pendakwa Raya Datuk Jagjit Singh Bant Singh, peguam Datuk Shaharudin Ali dan K.Balaguru serta wakil kerajaan Farah Adura Hamidi dan Mohd Najib Surip. – Bernama


ISMA ucap tahniah pada Muhammad Qayyim juara qari antarabangsa

BANGI, 8 Safar 1445H, Jumaat – Gerakan Islam, Ikatan Muslimin Malaysia (ISMA) menzahirkan ucapan tahniah kepada qari Malaysia, Muhammad Qayyim Nizar Sarimi kerana dinobatkan sebagai juara dalam Majlis Tilawah dan Menghafaz al-Quran Peringkat Antarabangsa (MTHQA) yang ke-63.

Muhammad Qayyim Nizar yang juga orang kurang upaya (OKU) penglihatan sejak lahir memperolehi markah sebanyak 94.96 peratus.

“ISMA mengucapkan ribuan tahniah kepada Muhammad Qayyim Nizar Sarimi atas kejuaraan beliau dalam MTHQA yang ke-63.

“ISMA menyokong program-program sebegini dilakukan kerana mengetengahkan al-Quran sebagai rujukan utama dan teras pembangunan individu dan masyarakat.

“Ianya sesuai dengan negara Malaysia, sebuah negara Islam,” kata gerakan itu dalam kenyataan, hari ini.

Pada majlis tersebut, Alireza Bizhaniavval dari Iran yang memperoleh 93.30 peratus mendapat tempat kedua, manakala Awang Mohd Zul-Hafiz Awang Tengah dari Brunei Darussalam di tempat ketiga dengan 90.38 peratus.

Muhammad Qayyim berkata, beliau bersyukur kerana usahanya selama 16 tahun mendalami dan mempelajari skil bacaan al-Quran menggunakan naskhah Braille membuahkan hasil pada MTHQA kali ini.

“Pada sesiapa yang ada masalah penglihatan, kita kena juga belajar baca al-Quran kerana dengan al-Quran ni, cerah masa depan kita,” katanya.

Anak kelahiran Kelantan itu sebelum ini menjuarai Tilawah Al-Quran Peringkat Kebangsaan 1444H/2023M.


6 negeri takkan bubar DUN jika PRU15 dalam masa terdekat

BANGI, 12 Syaaban 1443H, Selasa – Menteri Besar Negeri Sembilan, Datuk Seri Aminuddin Harun memberi bayangan enam buah negeri tidak akan membubarkan Dewan Undangan Negeri (DUN) masing-masing, sekiranya berlaku Pilihan Raya Umum Ke-15 (PRU-15) dalam masa terdekat.

Tegas beliau, perkara itu dibincangkannya bersama lima buah negeri lain ketika berlangsung Mesyuarat Majlis Raja-Raja di ibu negara, baru-baru ini.

Bagaimanapun, beliau tidak menyebut nama lima negeri berkenaan sebaliknya menegaskan pembubaran itu hanya akan dilakukan selepas penggal tamat pada tahun hadapan.

“Saya ada berbincang dengan beberapa negeri, enam negeri termasuk Negeri Sembilan semasa Mesyuarat Majlis Raja-Raja tempoh hari.

“Enam negeri mengatakan mungkin mereka akan sehingga ke akhir tempoh penggal, saya tidak boleh maklumkan negeri-negeri yang mana,” katanya seperti dipetik portal tempatan, hari ini.

Sementara itu, ketika ditanya sama ada enam negeri itu termasuk Selangor dan Pulau Pinang yang ditadbir oleh Pakatan Harapan (PH), Aminuddin mengatakan ada kemungkinannya.

“Yang minta PRU15 segera hanya Barisan Nasional (BN), yang lain tidak minta, dan dalam BN itu pun ada yang minta dan ada yang tidak.

“Untuk makluman, saya tidak bubarkan sehingga tamat tempoh penggal,” kata beliau.

Selepas Pilihan Raya Umum Ke-14 pada 2018, Negeri Sembilan, Pulau Pinang dan Selangor diperintah oleh kerajaan PH, manakala PAS membentuk kerajaan di Kelantan, Terengganu dan Kedah.


COVID-19: Kes sembuh atasi kes baharu

KUALA LUMPUR, 16 Safar 1443H, Khamis – Jumlah harian pesakit yang pulih daripada COVID-19 di Malaysia terus mengatasi jangkitan baharu apabila 16,628 kes pulih dilaporkan berbanding 13,754 kes baharu yang direkodkan setakat 12 tengah tadi.

Ketua Pengarah Kesihatan Tan Sri Dr Noor Hisham Abdullah berkata perkembangan tersebut menjadikan jumlah kumulatif individu yang pulih daripada wabak tersebut kini seramai 1,933,716 orang.

Beliau berkata terdapat 1,107 pesakit sedang dirawat di Unit Rawatan Rapi (ICU) merangkumi 868 kes disahkan COVID-19 manakala 239 kes disyaki, kemungkinan dan dalam siasatan.

“Sebanyak 613 kes memerlukan bantuan pernafasan melibatkan 387 kes positif sementara 226 kes disyaki, kemungkinan dan kes dalam siasatan,” katanya dalam kenyataan mengenai perkembangan COVID-19 hari ini.

Dr Noor Hisham berkata daripada jumlah kes baharu yang dilaporkan hari ini, 233 kes atau 1.7 peratus adalah kategori tiga, empat dan lima manakala baki 13,521 kes atau 98.3 peratus dalam kategori satu (tidak bergejala) dan dua (bergejala ringan).

Sementara itu, Dr Noor Hisham berkata 15 kluster baharu dilaporkan hari ini dengan lapan kluster melibatkan komuniti manakala tujuh kluster melibatkan tempat kerja.

Menurutnya kadar kebolehjangkitan COVID-19 (R-Naught) seluruh negara pada hari ini ialah 0.92 dengan Pahang menjadi negeri yang mencatatkan nilai R-Naught tertinggi iaitu 1.03 sementara Labuan menjadi satu-satunya negeri yang merekodkan R-Naught sifar.

Dr Noor Hisham berkata data kematian dan data-data lain bagi situasi semasa jangkitan COVID-19 di Malaysia akan dimuat naik ke laman GitHub dan laman web https://covidnow.moh.gov.my. – Bernama


MB Kedah gesa bakal penerima vaksin hadir janji temu ditetapkan

ALOR SETAR, 18 Syawal 1442H, Ahad – Menteri Besar Kedah, Muhammad Sanusi Md Nor menggesa mereka yang mendaftar untuk vaksinasi COVID-19 di negeri itu dan telah diberikan tarikh janji temu, agar hadir di pusat pemberian vaksin (PPV) yang ditetapkan bagi menerima suntikan.

Menurutnya, ketidakhadiran mana-mana individu ke janji temu itu tanpa alasan wajar merupakan perbuatan tidak bertanggungjawab dan boleh menyebabkan objektif program vaksinasi gagal.

“Diharap selepas ini tiada lagilah yang tidak hadir sebab itu merupakan satu sikap tidak bertanggungjawab kepada diri sendiri,” katanya kepada pemberita selepas mengadakan lawatan ke PPV Stadium Sultan Abdul Halim, di sini hari ini.

Beliau diminta mengulas mengenai kenyataan Pengarah Kesihatan Kedah, Dr Mohd Fikri Ujang baru-baru ini yang memberitahu seramai 10,827 individu berdaftar sebagai penerima vaksin di negeri ini tidak hadir untuk menerima suntikan antara 19 April hingga 22 Mei lepas.

Muhammad Sanusi berkata, menerima suntikan vaksin merupakan satu kewajipan yang harus dipenuhi oleh semua rakyat sebagai usaha memutuskan penularan COVID-19.

Selain itu, beliau turut menggesa rakyat di negeri ini supaya tidak terpengaruh dengan sebarang kenyataan tidak benar mengenai vaksin yang ditularkan menerusi media sosial.

Dalam pada itu, beliau berkata, usaha Jabatan Kesihatan Negeri (JKN) Kedah menjalankan saringan secara bersasar di kawasan-kawasan berisiko berjaya mengesan banyak jangkitan COVID-19, sekali gus menyaksikan peningkatan kes di negeri ini sejak beberapa minggu lepas.

“Pengarah Kesihatan Kedah (Dr Mohd Fikri) maklumkan kepada saya sebelum ini yang mereka (JKN Kedah) sememangnya ‘mencari’ di tempat-tempat berisiko dan ada banyak kes dikesan seperti di pasar borong.

“Memang itulah cara yang sepatutnya bagi memastikan penularan COVID-19 ini tidak tersebar ke tempat lain. Sebab itu, kita lihat angka kes baharu (di Kedah) kian meningkat kebelakangan ini,” katanya. – Bernama


UAE peruntuk dana AS$817 juta sokong sektor angkasa

DUBAI, 17 Zulhijjah 1443H, Ahad – Emiriah Arab Bersatu (UAE) mengumumkan dana tiga bilion dirham (AS$817 juta) bagi menyokong program angkasa lepas dan inisiatif baharu untuk membangunkan satelit radar.

Menerusi satu tweet, Presiden UAE, Sheikh Mohamed bin Zayed Al Nahyan mengumumkan dana pelaburan dan pembangunan nasional baharu bernilai AS$817 juta untuk sektor angkasa, The National Space Fund.

“Penubuhan dana khusus untuk menyokong program angkasa lepas UAE sedang berkembang dan pelancaran inisiatif baharu untuk membangunkan satelit radar.

“Ia dijangka mengembangkan keupayaan kami yang semakin meningkat dalam sektor penting ini sambil mempercepatkan inovasi dalam kelestarian alam sekitar,” katanya.

Projek pertama dana yang akan dilancarkan ke angkasa lepas ialah buruj satelit penderiaan jauh termaju menggunakan teknologi radar bagi menyediakan keupayaan pengimejan yang tiada tandingan.

Buruj itu akan dinamakan Sirb, istilah Arab untuk sekawan burung.

Sementara itu, Perdana Menteri UAE dan Pemerintah Dubai, Sheikh Mohammed bin Rashid Al Maktoum berkata, dana itu bertujuan untuk menyokong penubuhan syarikat nasional dalam sektor angkasa dan meningkatkan projek strategik serta penyelidikan negara.

Katanya, projek Sirb bertujuan bagi membangunkan daya saing negara dalam sektor angkasa lepas. – Agensi


Individu tak vaksin berisiko maut 11 kali ganda jika dijangkiti COVID-19

WASHINGTON, 5 Safar 1443H, Ahad – Individu yang tidak divaksinasi berdepan risiko kematian akibat COVID-19 11 kali ganda lebih daripada mereka yang telah menerima suntikan, menurut data dikeluarkan  Pusat Kawalan dan Pencegahan Penyakit AS (CDC).

Pengarahnya, Rochelle Wallensky memaklumkan, penemuan itu berdasarkan tinjauan kes, kemasukan ke hospital dan kematian di 13 negeri, dan merupakan bukti kepada ‘kekuatan vaksinasi COVID-19.’

Kajian ini melihat data dari dua bulan terakhir ketika varian Delta yang sangat menular menjadi strain dominan di Amerika Syarikat (AS).

Pihaknya mendapati, selain meningkatkan perlindungan dari kematian yang berkaitan dengan virus, vaksin juga sangat melindungi terhadap jangkitan dan kebarangkalian dimasukkan ke hospital.

Individu yang tidak divaksinasi berisiko kira-kira 4.5 kali lebih dijangkiti COVID-19, dan lebih daripada 10 kali cenderung untuk dimasukkan ke hospital, kata Walensky semasa sidang media maya.

“Seperti yang telah kita tunjukkan dalam kajian setelah kajian, vaksinasi berfungsi,” katanya.

Kajian ini dikeluarkan sepenuhnya di laman web CDC pada hari Jumaat. – Agensi


Kecam, tertawakan guru Didik TV dianggap buli siber

KUANTAN, 8 Rejab 1442H, Sabtu – Tindakan sebahagian warganet mengecam dan mentertawakan, penyampaian seorang guru sains semasa mengajar dalam bahasa Inggeris di saluran televisyen pendidikan DidikTV, merupakan satu perbuatan buli siber, kata Menteri Komunikasi dan Multimedia, Datuk Saifuddin Abdullah.

Beliau yang melahirkan rasa simpati terhadap guru wanita itu berkata, masyarakat seharusnya mengambil kira bahawa guru tersebut bukan seorang pelakon profesional, dan mungkin tidak pernah mengikuti latihan sebelum penggambaran bagi rakaman berkenaan dibuat.

“Beliau tidak patut ‘dibalun’ kerana hanya menjalankan tugas sebagai pendidik… saya juga beranggapan tidak sesuai jika Kementerian Pendidikan (KPM) diperlakukan (dikecam) sedemikian, kerana ini perkara yang baharu dimulakan dan sudah tentu ada kelemahan di sana sini.

“Kelemahan ini perlu difahami dan disusuli dengan usaha membaiki keadaan, bagi memastikan kandungannya lebih baik dari semasa ke semasa,” katanya pada sidang media selepas Majlis Penyampaian Sumbangan Dana Persatuan Ibu Bapa dan Guru (PIBG) Sekolah Parlimen Indera Mahkota, di Pejabat Parlimen Indera Mahkota di sini, hari ini.

Saifuddin berkata, Kementerian Komunikasi dan Multimedia (KKMM) juga bersedia menawarkan bantuan kepada KPM, dalam penyediaan kandungan DidikTV, memandangkan kementerian mempunyai kepakaran yang boleh dimanfaatkan seperti Perbadanan Kemajuan Filem Nasional Malaysia (FINAS), dalam aspek penggambaran.

Saifuddin juga mengulangi pendirian KKMM, bahawa suatu akta anti buli siber perlu diwujudkan bagi menangani masalah tersebut, yang boleh menyebabkan mangsanya berdepan masalah seperti kemurungan, selain pernah berlaku kejadian bunuh diri yang dipercayai berpunca daripada buli siber.

“Kita tidak tahu jumlah mereka yang menjadi mangsa buli siber, kerana ramai yang tidak membuat laporan, sama ada kerana tidak tahu boleh membuat laporan atau berpendapat tidak ada tindakan yang boleh diambil jika membuat laporan. Kita tidak boleh salahkan mereka kerana berpandangan begitu.

“Kita ada undang-undang seperti Akta Suruhanjaya Komunikasi dan Multimedia dan Kanun Keseksaan, namun berkaitan dengan buli siber, kajian oleh KKMM dan Universiti Multimedia Malaysia (MMU) sebelum ini mendapati, lebih 80 peratus pengamal undang-undang berpendapat kita memerlukan undang-undang khusus bagi buli siber,” katanya.

Sehubungan itu, Saifuddin yang juga Ahli Parlimen Indera Mahkota menjelaskan, KKMM sedang menyiapkan kertas Kabinet untuk mendapatkan keputusan dasar, selain sudah memulakan draf awal rang undang-undang anti buli siber, supaya ia dapat dipercepatkan sebaik sahaja Parlimen mula bersidang.

Dalam perkembangan lain, Saifuddin berkata MyDIGITAL dan Rangka Tindakan (Blueprint) Ekonomi Digital Malaysia, yang dilancarkan Perdana Menteri Tan Sri Muhyiddin Yassin secara dalam talian semalam, menjadikan Malaysia sebagai salah satu negara pertama di rantau ini, yang membina ekosistem 5G.

Ini membolehkan rakyat Malaysia mula menikmati teknologi 5G secara berperingkat menjelang hujung tahun ini, iaitu setahun lebih awal berbanding perancangan asal di bawah Pelan Jalinan Digital Negara (JENDELA), yang diumumkan Ogos tahun lalu. – Bernama


Tak wajar pilihan raya atas nama demokrasi ketika negara masih diancam COVID-19

BANGI, 3 Rabiulawal 1443H, Ahad – Tidak wajar pilihan raya diadakan atas nama demokrasi ketika negara masih dilanda ancaman pandemik COVID-19.

Justeru, kerajaan dan Suruhanjaya Pilihan Raya (SPR) disaran mengambil pendekatan dengan melaksanakan strategi tertentu sekiranya mahu mengadakan Pilihan Raya Negeri (PRN) Melaka dalam tempoh 60 hari seperti terkandung dalam peraturan pilihan raya.

Apa yang pasti, PRN Melaka sekiranya diadakan, akan menjadi ‘makmal penyelidikan’ terbaik bagi kerajaan dan SPR khasnya dalam persediaan untuk menghadapi Pilihan Raya Umum ke-15 (PRU15) akan datang.

Menerusi kenyataan bersama diterbitkan Berita Harian hari ini, Pengarah dan Felo Penyelidik Universiti Utara Malaysia (UUM) Research Institute for Indonesia, Thailand & Singapore (UUM-ITS) mengesyorkan beberapa cadangan yang boleh dipertimbangkan berhubung pelaksanaan PRN Melaka.

Antaranya mengadakan special voting arrangements (SVA) bertujuan meluaskan peluang pengundi khasnya dalam kalangan pengundi atau individu tidak dapat keluar mengundi atas sebab wajar.

Konsep SVA ini membolehkan pengundi untuk menunaikan hak untuk mengundi menerusi mekanisme alternatif yang mereka boleh membuang undi bagi diri sendiri pada hari pengundian di tempat mengundi tertentu ditetapkan SPR.

Dr Kamarul Azman Khamis dan Muhammad Afifi Abdul Razak menjelaskan, pelaksanaan mekanisme ini mampu mencapai dua matlamat penting berkaitan isu keselamatan pilihan raya, iaitu menjamin hak mengundi selaras prinsip demokrasi dan mengurangkan risiko kesihatan daripada dijangkiti virus COVID-19.

“Antara contoh SVA, undi secara pos, pengundian awal, pengundian menerusi peti undi bergerak dan mengundi secara proksi atau diwakili seseorang untuk mengundi.

“Data IDEA menunjukkan 204 negara mengguna pakai mekanisme SVA ini. Daripada jumlah ini, 35 peratus negara menggunakan kaedah pengundian awal, pengundian menerusi peti undi bergerak (31 peratus) dan undi pos (17 peratus), manakala 16 negara lain menggunakan kaedah undi secara proksi.

“Pun begitu, pelaksanaan SVA mesti disesuaikan keadaan pilihan raya di negara ini. Sekiranya pendekatan pertama tidak sesuai atas sebab tertentu, pelaksanaan ‘darurat’ di Melaka ialah pilihan kedua dan terakhir hingga tiba masa sesuai untuk PRN,” katanya.

Dalam usaha memenuhi tuntutan demokrasi, kedua-dua mereka berkata, banyak faktor mesti dipertimbangkan terlebih dahulu.

“Sememangnya kemelut politik sebaiknya diselesaikan dengan cara mengembalikan mandat politik kepada rakyat semula melalui pilihan raya,” katanya.


Aset ATM ditambah baik dari semasa ke semasa: PM

BERA, 19 Muharram 1443H, Sabtu – Aset Angkatan Tentera Malaysia (ATM) mencukupi dan akan ditambah baik dari semasa ke semasa bagi memenuhi keperluan terkini dan selari dengan perkembangan teknologi, kata Perdana Menteri Datuk Seri Ismail Sabri Yaakob.

Beliau berkata perkara itu antara aspek yang diberi perhatian utama oleh Kementerian Pertahanan dalam memastikan kesiapsiagaan negara berada di tahap yang terbaik dalam usaha mempertahankan kedaulatan negara.

“Dari segi persenjataan ada evolusinya, teknologi sentiasa berubah, jadi sebab itu kita perlu tambah baik aset dari masa ke masa dan perkara itu sedang dilakukan oleh pihak kementerian,” katanya pada sidang media selepas menyaksikan Eksesais Para Predator Siri 1/2021 di Kampung Batu Bor di sini hari ini.

Turut hadir Panglima ATM Jen Tan Sri Affendi Buang dan Panglima Tentera Darat Jen Tan Sri Zamrose Mohd Zain.

Selain penambahbaikan aset, Ismail Sabri sebelum ini yang merupakan Menteri Pertahanan berkata, aspek kebajikan anggota tentera juga perlu dititikberatkan, sebagai contoh kerajaan sedang mengkaji skim pencen kepada anggota yang bersara awal.

Ketetapan tentera buat masa ini ialah pencen hanya diterima oleh mereka yang berkhidmat selama 21 tahun, menyebabkan mereka yang memilih untuk berpencen awal tidak menikmati manfaat itu, sehingga dalam sesetengah kes, menyebabkan ada yang terus kehilangan mata pencarian selepas tidak lagi berkhidmat.

Beliau berkata kajian mengenai pemberian pencen itu sedang dilakukan oleh Ketua Setiausaha Kementerian Pertahanan Datuk Seri Muez Abd Aziz dan Markas ATM, kerana ia perlu merangkumi semua aspek termasuk kadar bayaran secara pro rata mengikut tempoh perkhidmatan dan sebab mereka berpencen awal.

“Kajian dilakukan supaya mereka yang berhenti misalnya 15 tahun atau 18 tahun berkhidmat diberikan pencen. Namun kita perlu lihat sebab mereka berhenti, adakah ia disebabkan masalah disiplin dan ini antara perkara perlu diperhalusi.

“Perkara ini melibatkan aspek kewangan dan apabila (kajian) selesai, Menteri Pertahanan baharu (Datuk Seri Hishammuddin Tun Hussein) akan membawanya ke kabinet,” katanya.

Mengulas mengenai program hari ini, Ismail Sabri yang juga Ahli Parlimen Bera berkata eksesais seumpama itu akan dilakukan dari semasa ke semasa bagi memastikan kesiapsiagaan negara berada di tahap tinggi dengan pendekatan eksesais terarah kepada tiga objektif utama iaitu ‘to train’, ‘to project’ dan ‘to educate’.

“Ia bertujuan memberikan pendedahan keadaan ancaman sebenar melalui latihan, untuk memberikan gambaran kesiagaan dan keupayaan sebenar aturgerak Tentera Darat Malaysia selain mendidik serta berkongsi pengetahuan mengenai peranan Tentera Darat dalam aspek keselamatan,” katanya.

Eksesais yang berlangsung selama 14 hari bermula Selasa lepas, melibatkan hampir 1,900 pegawai dan anggota melalui 10 Briged PARA yang berpengkalan di Kem Terendak, Melaka.

Selain itu, ia akan mensimulasikan gerakan kemaraan anggota 10 Bridged PARA dengan disokong oleh pelbagai jenis aset tempur, termasuk aset kenderaan tempur dari Kor Armor Diraja dan juga jambatan tempur dari Rejimen Askar Jurutera Diraja. – Bernama


Persiapan sambutan Hari Kebangsaan capai 90 peratus: KSU KKMM

KUALA LUMPUR, 17 Muharram 1443H, Khamis – Persiapan dan persediaan sambutan Hari Kebangsaan dan Hari Malaysia 2021 (HKHM 2021) kini telah mencapai 90 peratus, kata Ketua Setiausaha Kementerian Komunikasi dan Multimedia (KKMM) Datuk Seri Mohammad Mentek.

Beliau berkata selaku Pengerusi Jawatankuasa Kerja Sambutan HKHM 2021, beliau berpuas hati dengan persiapan dan kerjasama pelbagai jabatan, agensi dan kementerian yang terlibat.

“Acara utama pada tahun ini juga tidak akan melibatkan kehadiran orang awam secara fizikal dan dilaksanakan dalam skala kecil secara bersemuka serta terkawal,” katanya ketika menjadi tetamu program Bicara Naratif bertajuk ‘Malaysia Prihatin: Refleksi Patriotisme’ yang disiarkan di TV1.

Beliau menjelaskan jumlah petugas dan tetamu yang hadir secara fizikal juga dikurangkan kepada 60 peratus berbanding perancangan awal, selaras dengan nasihat Majlis Keselamatan Negara (MKN) dan Kementerian Kesihatan (KKM).

Sambutan Hari Kebangsaan 2021 akan diadakan di Dataran Pahlawan Negara, Putrajaya pada 31 Ogos manakala Sambutan Hari Malaysia diraikan di Pusat Konvensyen Antarabangsa Sabah (SICC), Kota Kinabalu, Sabah pada 16 Sept.

Beliau berkata hanya empat persembahan utama akan diadakan di Dataran Pahlawan Negara iaitu persembahan drumline Angkatan Tentera Malaysia (ATM), kawad senyap oleh Tentera Laut Diraja Malaysia (TLDM), pancaragam gabungan badan beruniform pelbagai agensi serta pertunjukan udara daripada Tentera Udara Diraja Malaysia (TUDM).

Mengulas lanjut, beliau berkata durasi masa acara pada tahun ini akan berlangsung di lokasi dengan masa yang singkat iaitu hanya 50 minit.

Katanya, beberapa kejutan menanti penonton televisyen sewaktu sambutan yang akan menggabungkan elemen teknologi terkini berkonsepkan Mix Reality iaitu gabungan penerbitan secara fizikal, teknologi AR (Augmented Reality) dan juga XR (Extended Reality) berbentuk interaktif dan berteknologi tinggi.

Selain itu, pelbagai pertandingan dan program telah dianjurkan mulai 1 Ogos termasuk Pertandingan Pidato Kenegaraan 2021, Sayembara Sajak Merdeka 2021, Pertandingan Mewarna dan Melukis MyDoodle@Merdeka 2021 dan Pertandingan Video TikTok Ilham Merdeka 2021.

Mengenai tema tahun ini iaitu Malaysia Prihatin, beliau berkata ia adalah penghargaan kepada seluruh rakyat Malaysia yang bersatu dalam menghadapi cabaran mendepani pandemik COVID-19. – Bernama


Dianiaya! Zionis roboh 51 premis milik Palestin

RAMALLAH, 23 Muharram 1442H, Jumaat – Pihak berkuasa Israel dilapor merobohkan 51 struktur premis milik penduduk Palestin di Baitulmaqdis, menurut Pusat Maklumat Wadi Hilweh.

Pusat yang memantau pelanggaran rejim pengganas Israel terhadap penduduk Palestin di Baitulmaqdis itu berkata, 27 struktur dimusnahkan oleh pemiliknya di bawah tekanan perbandaran wilayah itu.

Katanya, sebahagian besar tindakan perobohan berlaku di kawasan Silwan dan Jabel Al-Mukaber.

Dalam beberapa tahun kebelakangan ini, Israel menggiatkan tindakan meroboh rumah dan struktur milik Palestin kononnya dibina tanpa izin.

Bagaimanapun, rejim itu mengambil tanah berkenaan untuk membina rumah penduduk Yahudi di daerah berkenaan.

Menurut laporan tahunan yang dikeluarkan oleh Persidangan Pertubuhan Bangsa-Bangsa Bersatu mengenai Perdagangan (UNCTAD) berhubung ekonomi Palestin pada akhir 2018, terdapat 150 penempatan dan 128 tempat kawalan di Tebing Barat.

Kedua-dua penempatan dan tempat kawalan haram itu melanggar undang-undang antarabangsa.

“Pada tahun 2019, Israel merobohkan atau merampas 622 bangunan Palestin di Tebing Barat, termasuk 127 bangunan yang diperuntukkan untuk bantuan kemanusiaan.

“Pada tahun 2019 dan awal 2020, pasukan Israel mempercepat langkah pemukimam walaupun tindakan mereka tidak sah berdasarkan undang-undang antarabangsa,” kata laporan itu. – Agensi


Mangsa dakwa terima gangguan seksual diminta tampil

KUALA LUMPUR, 28 Safar 1443H, Selasa – Polis meminta saksi dan mangsa dalam kes dakwaan gangguan seksual melibatkan seorang pendakwah, tampil segera bagi membantu polis menyiapkan siasatan.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, pihaknya mengalu-alukan kerjasama berkenaan.

“Kami nasihatkan mangsa yang mungkin terkesan dengan dakwaan untuk tampil bagi membantu pihak polis meneruskan siasatan.

“Setakat ini terdapat beberapa saksi sudah dirakam keterangan berhubung kes ini,” katanya seperti dilapor portal tempatan, hari ini.

Sebelum ini, polis menyatakan pihaknya masih menjalankan siasatan berhubung video dan mesej lucah yang tular di aplikasi Telegram dikaitkan dengan seorang pendakwah.


PRN Melaka: Idris Haron belum buat keputusan

MELAKA, 11 Rabiulawal 1443H, Isnin – Bekas ADUN Sungai Udang, Datuk Seri Idris Haron menyatakan belum membuat keputusan muktamad mengenai kerusi yang bakal ditandinginya pada Pilihan Raya Negeri (PRN) Melaka, 20 November ini.

Bekas Ketua Menteri Melaka itu sedang membuat pertimbangan pelbagai aspek sama ada mempertahankan kerusi Sungai Udang atau di lokasi lain.

“Saya belum pasti lagi kerusi yang akan ditandingi tetapi yang pasti ialah saya tidak akan bertanding di bawah logo BN kerana saya sudah kena buang daripada parti.

“Walau apa pun yang terjadi, lawan tetap lawan dan insya-Allah pengundi di negeri ini bijak membuat pilihan siapa yang akan menjadi pemimpin mereka,” katanya seperti dipetik portal Melaka Hari Ini.

Ditanya mengenai parti yang mungkin akan diwakilinya, beliau meminta semua bersabar dan akan mendedahkan tidak lama lagi.

Terdahulu, Suruhanjaya Pilihan Raya (SPR) menetapkan 20 November sebagai hari pengundian bagi PRN Melaka.

Pengerusi SPR, Datuk Abdul Ghani Salleh berkata, hari penamaan calon pada 8 November dan tarikh mengundi awal pada 16 November.

“Tempoh berkempen pula adalah 12 hari bermula selepas pengisytiharan calon sehingga jam 11.59 malam pada 19 November,” katanya.

Beliau turut menganggarkan PRN Melaka memerlukan peruntukan sebanyak RM46 juta.


Muhyiddin calon PM bukti PN ketandusan pemimpin wibawa: UMNO

BANGI, 15 Rabiulawal 1444H, Rabu – Tindakan menamakan semula Tan Sri Muhyiddin Yassin sebagai calon Perdana Menteri jika Perikatan Nasional (PN) memenangi Pilihan Raya Umum ke-15 (PRU15) menunjukkan gabungan itu seolah-olah ketandusan calon berwibawa.

Terdahulu, Timbalan Pengerusi PN, Datuk Dr Dominic Lau yang juga Presiden Gerakan berkata, tiga parti komponen termasuk Bersatu dan PAS sepakat terhadap ketetapan memilih Pengerusi PN itu sebagai Perdana Menteri selain bersedia melancarkan perang di medan PRU15.

“Kita menang PRU15 dan sediakan kerajaan melalui mandat yang diberikan rakyat dan untuk rakyat….kita akan angkat Tan Sri Muhyiddin sebagai Perdana Menteri ke-10,” katanya.

Mengulas perkara itu, Timbalan Pengerusi UMNO Johor, Datuk Nur Jazlan Mohamed berkata, tindakan sedemikian menunjukkan PN mengetengahkan calon kitar semula.

“Nampak sangat PN tiada calon berwibawa dan layak untuk dipromosikan sebagai calon Perdana Menteri. Kenapa tidak cadangkan Presiden PAS, Tan Sri Abdul Hadi Awang atau pun Datuk Seri Mohamed Azmin Ali.

“Mungkin Bersatu dan Muhyiddin hendak buat sejarah baharu diangkat kali kedua sebagai Perdana Menteri seperti bekas Pengerusi Bersatu, Tun Dr Mahathir Mohamad,” katanya dalam kenyataan di Facebook, hari ini.

Selain itu, Nur Jazlan yang juga Ketua UMNO Bahagian Pulai turut menyelar sikap PAS yang masih tidak memenuhi tiga syarat UMNO walaupun sudah diberi peluang terakhir.

Beliau menegaskan, UMNO tekad bergerak solo dan memperkukuhkan perpaduan dalam BN untuk mendepani PRU15.

“UMNO tak mahu lagi pandang ke belakang dan terus ‘move on’.

“Biarlah PAS habiskan sisa hidup menjandanya sampai ‘game over’ dengan Bersatu dan Gerakan dalam PN. Biarlah PAS terus hanyut dengan laungan retorik Perpaduan Ummah yang hanya rekaan politik semata-mata,” katanya.


Banjir: KPT saran belajar ‘online’ atau tangguh sementara

BANGI, 26 Jamadilawal 1444H, Rabu – Kementerian Pendidikan Tinggi (KPT) menyarankan supaya aktiviti pengajaran dan pembelajaran (PdP) di universiti, politeknik dan kolej komuniti yang terjejas dengan banjir dibuat secara dalam talian.

Malah, PdP juga boleh dilakukan dengan cara tidak bersekali (asynchronous), hibrid atau menangguhkan aktiviti tersebut mengikut keseriusan bencana yang dihadapi di kawasan masing-masing.

Menterinya, Datuk Seri Mohamed Khaled Nordin berkata, Bilik Gerakan Banjir di peringkat KPT telah diaktifkan bermula 18 November lalu yang beroperasi 24 jam sehari.

“Lima saluran talian telefon dan satu e-mel dibuka bagi memudahkan orang ramai mengemukakan sebarang aduan kecemasan.

“Pada masa sama, Bilik Gerakan Peringkat Universiti Awam (UA) turut dibuka dan dikendalikan oleh UA masing-masing.

“Pihak KPT turut menggerakkan pasukan khas bagi menawarkan khidmat sokongan psikologi kepada para mangsa yang terkesan,” katanya dalam satu kenyataan, hari ini.

Untuk rekod, sehingga 20 Disember lalu, seramai 5,404 warga KPT atau pelajar telah terkesan dengan banjir dan merangkumi 5,268 pelajar dan 136 staf.

Mereka yang teruk terjejas termasuklah Universiti Teknologi MARA (UiTM) Kampus Machang, Universiti Malaysia Kelantan (UMK), Universiti Malaysia Terengganu (UMT), Universiti Sultan Zainal Abidin (UniSZA) dan Politeknik Hulu Terengganu (PHT).


Calon PH DUN Tioman sedia beri laluan kepada BN

ROMPIN, 1 Jamadilawal 1444H, Sabtu – Calon Pakatan Harapan (PH) bagi Dewan Undangan Negeri (DUN) Tioman pada Pilihan Raya Umum ke-15 (PRU15) Mohd Fadzli Mohd Ramly, bersedia memberi laluan kepada calon Barisan Nasional (BN), Datuk Seri Mohd Johari Hussain jika diarahkan oleh pucuk pimpinan tertinggi parti.

Beliau berkata, perkara itu telah dibincangkan di peringkat Majlis Presiden PH, dengan mengambil kira situasi politik semasa di peringkat Pusat dan DUN Pahang, namun setakat ini, belum ada sebarang kata putus dibuat.

“Mungkin selepas ini ada perbincangan lanjut tentang perundingan kerusi antara (Parlimen) Padang Serai dan DUN Tioman ini, kerana kita lihat Padang Serai ini merupakan satu kerusi yang penting untuk kita menambah bilangan kita di peringkat Parlimen, namun DUN Tioman juga tidak kurang pentingnya.

“…setakat hari ini saya tidak dimaklumkan apa-apa secara bertulis atau secara arahan khususnya daripada Majlis Presiden terhadap kedudukan kita di sini. Jadi kita akan berkempen seperti biasa,” katanya kepada Bernama di sini.

Mohd Fadzli berkata demikian ketika ditanya mengenai ketidakhadiran beliau pada hari penamaan calon DUN Tioman di Dewan Jubli Perak Sultan Haji Ahmad Shah di sini pada Khamis, sebaliknya hanya menghantar wakil bagi mencabut undi untuk menentukan kedudukan pada kertas undi.

Ketiadaan Mohd Fadzli menimbulkan spekulasi, kerana PH Pahang memberi sokongan kepada BN negeri untuk membentuk Kerajaan Negeri Pahang, yang kini tergantung selepas keputusan PRU15 menyaksikan tiada parti memperoleh majoriti mudah 22 kerusi untuk membentuk kerajaan negeri.

Keputusan PRU15 menyaksikan BN memperoleh 16 kerusi DUN, manakala Perikatan Nasional (PN) mendapat 17 dan lapan kerusi dimenangi PH.

Walaupun bersedia memberi laluan, Mohd Fadzli mahu jaminan daripada calon BN bahawa beliau akan menyelesaikan masalah dihadapi penduduk DUN Tioman, terutamanya masalah air, tanah dan infrastruktur di situ.

Mohd Fadzli bagaimanapun, mengakui masih belum bertemu Mohd Johari, yang merupakan penyandang kerusi DUN itu, untuk berbincang berhubung perkara itu.

PRU15 DUN Tioman ditangguhkan kepada 7 Dis ini, ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Selain Mohd Fadzli dan Mohd Johari, turut bersaing pada pilihan raya itu ialah calon PN Nor Idayu Hashim, Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara. – Bernama


Ismail Sabri layak dilantik PM ke-9: Ahmad Maslan

KUALA LUMPUR, 11 Muharram 1443H, Jumaat – Setiausaha Agung UMNO Datuk Seri Ahmad Maslan menyifatkan Naib Presiden UMNO Datuk Seri Ismail Sabri Yaakob, layak dipilih sebagai Perdana Menteri Malaysia Kesembilan berdasarkan pengalamannya mengurus negara dalam situasi sukar sebelum ini.

Ahli Parlimen Pontian itu berpandangan, Ismail Sabri mempunyai kepakaran dalam mentadbir negara sejak mengangkat sumpah sebagai Menteri Pertahanan pada Mac 2020, sebelum dilantik sebagai Timbalan Perdana Menteri pada Julai 2021.

“Saya meneliti ketokohan Ismail Sabri dan ternyata ketika COVID-19 melanda negara, beliaulah menteri kanan yang mengumumkan mengenai prosedur operasi standard (SOP) dan cukup pakar hal memerangi COVID-19.

“Beliau juga menjadi Ketua Pembangkang semasa Pakatan Harapan memerintah selama 22 bulan sebelum ini, dan menjadi Timbalan Perdana Menteri pula dan pengalaman ini sudah cukup untuk membolehkan beliau dipilih sebagai Perdana Menteri kesembilan,” katanya dalam program Ruang Bicara bertajuk Mencari Malaysia Yang Lebih Baik terbitan Bernama TV.

Sekiranya Ahli Parlimen Bera itu dipilih, Ahmad berkata Ismail Sabri perlu berbincang dan mendapatkan nasihat daripada kepimpinan Majlis Tertinggi UMNO atau Biro Politk UMNO, tentang dasar yang dibuat untuk rakyat. – Bernama


Taliban rayu masyarakat antarabangsa bantu rakyat Afghanistan

KABUL, 13 Safar 1443H, Isnin – Pemimpin Taliban mendesak tindakan dan bantuan dari masyarakat antarabangsa – termasuk agensi penderma – untuk membantu warga Afghanistan menjelangnya musim sejuk nanti.

Dalam beberapa hari terakhir, kumpulan bantuan memperingatkan ‘krisis kemanusiaan akan berlaku’ jika bantuan dan sumber tidak dihantar ke Afghanistan.

Kemiskinan dijangka melambung hingga 97 peratus pada pertengahan tahun depan, menurut Program Makanan Sedunia Pertubuhan Bangsa-Bangsa Bersatu (PBB).

Ini kerana kelaparan dan kemarau memaksa ribuan penduduk berpindah ke bandar untuk mencari perlindungan.

Dalam wawancara dengan Al Jazeera, Menteri Pelarian Taliban, Khalil-ur-Rahman Haqqani berkata, sementara ribuan penduduk kehilangan tempat tinggal, ada ‘keamanan di Afghanistan dan semua orang dapat pulang’.

Katanya, dianggarkan 20,000 orang berada di Kabul dari lembah Panjshir.

“Keutamaannya adalah Kabul kerana bandar paling padat penduduk dan memiliki jumlah pelarian tertinggi,” katanya.

Haqqani turut berkata, penduduk akan diberikan bantuan untuk kembali dan membantu ‘membina semula rumah mereka’ jika rosak.

Namun sebarang interaksi dengan Haqqani cenderung rumit susulan kerajaan Amerika Syarikat (AS) telah menetapkan Taliban sebagai ‘pengganas global’. – Agensi


Produk kepak ayam sejuk beku dari Brazil positif COVID-19

BRASILIA, 24 Zulhijjah 1441H, Jumaat – Sampel kepak ayam sejuk beku yang diimport dari Brazil disahkan positif wabak COVID-19, kata pihak berkuasa China menerusi siri laporan terbaharu mengenai produk makanan import tercemar.

Wabak berkenaan dikesan pada Rabu lalu, selepas sampel pada ayam berkenaan diambil untuk pemeriksaan makanan beku yang diimport di daerah Longgang di Shenzhen, kata pihak berkuasa wilayah itu.

Pegawai terbabit bagaimanapun tidak menyebut jenama produk sejuk beku berkenaan.

Pihak berkuasa kesihatan, termasuk Pertubuhan Kesihatan Sedunia (WHO) serta Pusat Kawalan dan Pencegahan Penyakit Amerika Syarikat (CDC) mengatakan kemungkinan penularan virus melalui makanan adalah rendah.

Bagaimanapun, pihak berkuasa Shenzhen segera mengambil langkah mengesan individu yang mungkin bersentuhan dengan produk tersebut, namun semua hasilnya adalah negatif, dan produk berkaitan dalam stok telah ditutup serta turut disahkan negatif, kata kenyataan itu.

Pihak berkuasa wilayah itu kini mengesan produk berkaitan daripada jenama sama yang telah dijual di pasaran, selain mendesinfeksi kawasan penyimpanan stok produk berkenaan.

Sementara itu, Persatuan Protein Haiwan Brazil (ABPA) dalam satu kenyataan berkata, pihaknya sedang menganalisis produk itu dan mengulangi bahawa tiada bukti saintifik daging boleh menyebarkan virus.

“Masih belum dipastikan bila pembungkusan produk itu tercemar, dan apakah ia terjadi ketika proses pengangkutan eksport,” dakwa ABPA.

Kementerian Pertanian Brazil pula dalam kenyataan berkata, pihaknya masih belum menerima pemakluman rasmi mengenai kejadian itu dari pihak berkuasa China.

Setakat ini, Brazil melaporkan lebih 1.3 juta kes jangkitan COVID-19, jumlah kedua tertinggi di dunia selepas Amerika Syarikat (AS), menurut Universiti Johns Hopkins. –  Agensi


Akaun Najib pertama diwujudkan dengan nama kod: Saksi

KUALA LUMPUR, 16 Rabiulawal 1444H, Khamis – Mahkamah Tinggi hari ini diberitahu bahawa akaun AmBank peribadi Datuk Seri Najib Tun Razak adalah akaun individu pertama yang diwujudkan dengan nama kod bagi tujuan melindungi maklumat dan menjaga sensitiviti akaun itu.

Joanna Yu Ging Ping, 51, bekas Pengurus Perhubungan di bank itu, berkata akaun peribadi Najib yang berakhir dengan 694 diberi nama kod AmPrivate Banking – MR dan idea untuk menggunakan nama kod itu adalah permintaan dan cadangan daripada ahli perniagaan dalam buruan, Low Taek Jho atau Jho Low.

“Jho Low juga meminta supaya akaun ini diklasifikasikan sebagai ‘terlalu sulit’, iaitu bukan mudah untuk mendedahkan nama peribadi Datuk Seri kepada sesiapa atau sesiapa sahaja yang mempunyai akses kepada sistem akaun di cawangan bank.

“Saya masih ingat dimaklumkan oleh bekas Pengarah Urusan AmBank Cheah Tek Kuang bahawa perkara ini (nama kod) telah dimaklumkan kepada Gabenor Bank Negara Malaysia pada ketika itu.

“Saya ingin menyatakan di sini bahawa dalam semua urusan saya dengan pelanggan swasta, ini adalah kali pertama individu akaun menggunakan nama kod,” kata Yu sambil menambah biasanya nama kod hanya diberikan kepada akaun projek korporat tertentu.

Terdahulu, saksi pendakwaan ke-41 itu dalam keterangannya berkata bahawa pada 2011, Jho Low memberitahunya Najib berminat untuk membuka akaun dengan AmBank dan Cheah perlu bertemu dengan bekas perdana menteri itu bagi memudahkan pembukaan akaun.

“Susulan pertemuan Cheah dengan Datuk Seri Najib mengenai pembukaan akaun, saya menerima borang pembukaan akaun yang ditandatangani daripada Cheah dan menyerahkannya kepada bahagian AmBank untuk diproses.

“Berhubung pembukaan akaun ini, saya tidak berurusan secara langsung atau berjumpa dengan Datuk Seri Najib. Semua perkara berkaitan akaun Datuk Seri, saya berurusan dengan Jho Low dan kemudian saya berurusan dengan bekas Ketua Pegawai Eksekutif Pelaburan 1Malaysia Development Berhad (1MDB) Nik Faisal Ariff Kamil selepas menerima surat mandat daripada Datuk Seri Najib menyatakan Nik Faisal sebagai wakil beliau dengan bank berkenaan berhubung akaun bank peribadinya,” kata Yu.

Ketika membacakan pernyataan saksinya pada perbicaraan Najib membabitkan penyelewengan RM2.3 bilion milik 1MDB, Yu selanjutnya berkata sebarang arahan daripada Nik Faisal dianggap arahan daripada Najib.

“Surat mandat itu hanya membenarkan Nik Faisal berkuasa mengarahkan pemindahan dana antara akaun Datuk Seri Najib tetapi beliau tidak mempunyai kuasa dan tidak boleh membuat sebarang transaksi ke akaun pihak ketiga atau sebarang pengeluaran wang tunai.

“Semua arahan berkaitan bayaran ke pihak ketiga, pemindahan dan semua cek yang dikeluarkan daripada akaun Najib hanya boleh dibenarkan dengan tandatangan Najib,” katanya.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 7 Nov. – Bernama


PDRM cadang cemar alam sekitar disiasat ikut Akta SOSMA: KPN

KUALA LUMPUR, 21 Muharram 1442H, Rabu – Polis Diraja Malaysia (PDRM) telah mengusulkan kepada Jabatan Peguam Negara supaya kesalahan pencemaran alam sekitar dikategorikan sebagai jenayah terancang dan disiasat di bawah Akta Kesalahan Keselamatan (Langkah-Langkah Khas) 2012 (SOSMA).

Ketua Polis Negara Tan Sri Abdul Hamid Bador berkata, cadangan berkenaan bukan membabitkan kes pencemaran Sungai Gong, Rawang, sahaja tetapi semua kes membabitkan pencemaran alam sekitar pada masa akan datang.

“Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah) telah bertitah dan baginda melihat isu berkenaan begitu serius sehingga mengancam kesihatan ramai orang,” katanya dalam sidang media selepas majlis serah terima tugas jawatan empat pengarah jabatan Polis Diraja Malaysia (PDRM) dan Pengerusi Persatuan Keluarga Polis (Perkep) di Maktab PDRM Cheras, di sini, hari ini.

Abdul Hamid berkata, kesalahan itu adalah jenayah berat serta berulang dan PDRM telah meneliti undang-undang yang terbaik untuk dikenakan terhadap mereka yang didapati bersalah.

“Oleh itu, saya meminta orang ramai agar bertenang dan sabar kerana pihak polis sedang menjalankan siasatan kes ini. Siasatan dijalankan secara telus dan PDRM tidak mempunyai kepentingan untuk tutup kes ini atau mengurangkan darjah kesalahan ini,” katanya.

Mengulas mengenai isu penubuhan pasukan khas siasat jenayah pencemaran alam sekitar, Abdul Hamid berkata, perkara itu akan diserahkan kepada Kementerian Dalam Negeri (KDN) untuk membuat keputusan.

“Tiada masalah, kami sanggup menerima tangggungjawab ini dan yakin mampu untuk membantu Kementerian Alam Sekitar dengan penubuhan pasukan khas berkenaan, namun ia akan melibatkan pertambahan jawatan dalam PDRM,” katanya.

Abdul Hamid berkata, PDRM telah memberikan pelbagai komitmen termasuk menangani isu Jabatan Perlindungan Hidupan Liar dan Taman Negara (Perhilitan), selain menjalankan tugas mengekang penyeludupan besar-besaran dengan bantuan ribuan warga PDRM.

“Beban tugas itu akan bertambah, saya menjangkakan sekiranya cadangan Menteri Alam Sekitar dan Air (Datuk Seri Tuan Ibrahim Tuan Man) itu diluluskan KDN, maka saya memohon pertambahan perjawatan PDRM,” katanya.

Semalam, dilaporkan Suruhanjaya Pencegahan Rasuah Malaysia telah memulakan siasatan bagi meneliti unsur-unsur rasuah melibatkan mana-mana pihak termasuk agensi penguat kuasa.

Kira-kira lima juta penduduk Lembah Klang dan Selangor mengalami gangguan bekalan air tidak berjadual sejak Khamis lepas ekoran pencemaran minyak yang didakwa dilepaskan daripada kilang terbabit sehingga menyebabkan Loji Rawatan Air Sungai Selangor Fasa 1, 2, 3 dan Rantau Panjang dihenti tugas. -Bernama


32 maut feri terbakar di Bangladesh

DHAKA, 19 Jamadilawal 1443H, Jumaat – Sekurang-kurangnya 32 maut apabila sebuah feri terbakar di selatan Bangladesh.

Insiden berlaku awal pagi tadi berhampiran pekan luar bandar selatan Jhalokati, kira-kira 250 kilometer (km) di selatan ibu negara, Dhaka.

Feri itu membawa kira-kira 500 penumpang.

“Feri tiga tingkat itu, Obhijan 10 terbakar di tengah-tengah sungai.

“Kami telah menemui 32 mayat. Angka kematian mungkin meningkat.

“Kebanyakan mangsa maut akibat kebakaran dan beberapa lagi lemas selepas mereka terjun ke dalam sungai,” kata ketua polis tempatan, Moinul Islam kepada agensi berita AFP.

Islam berkata, kejadian dipercayai berpunca daripada api yang tercetus di bilik enjin dan kemudian merebak ke seluruh feri yang penuh sesak dengan penumpang dari Dhaka.

“Kami telah menghantar kira-kira 100 mangsa yang mengalami kecederaan melecur ke hospital di Barishal,” katanya.

Kemalangan itu adalah nahas terkini dalam pelbagai insiden seumpamanya yang dilaporkan di negara delta memiliki banyak sungai ini. – Agensi


Remaja perempuan didakwa bunuh bayi fail semakan ikat jamin

KUALA LUMPUR, 22 Rejab 1443H, Khamis – Seorang remaja perempuan berdepan pertuduhan membunuh bayi lelakinya yang baharu dilahirkan minggu lepas memfailkan permohonan bagi mencabar keputusan mahkamah tidak membenarkan dia diikat jamin.

Peguam Sangeet Kaur Deo berkata pihaknya telah memfailkan permohonan itu bagi mengetepikan keputusan Mahkamah Majistret Kemaman yang tidak membenarkan remaja terbabit dibebaskan dengan ikat jamin sementara menunggu pelupusan kes itu.

“Kami (Tetuan Karpal Singh & Co) telah dilantik mewakili remaja itu yang telah didakwa mengikut Seksyen 302 Kanun Keseksaan di Mahkamah Majistret Kemaman.

“Permohonan ikat jamin di Mahkamah Majistret telak ditolak pada 15 Feb lepas. Oleh itu, kami telah memfailkan semakan semula terhadap keputusan itu, yang akan didengar oleh Mahkamah Tinggi Kuala Terengganu pada 3 Mac depan,” menurutnya dalam kenyataan hari ini.

Remaja itu didakwa membunuh bayi lelakinya yang baru dilahirkan di sebuah rumah di Seri Bandi antara 7 hingga 9 pagi pada 8 Feb lepas mengikut Seksyen 302 Kanun Keseksaan.

Susulan itu, pada 18 Februari lepas, Jabatan Peguam Negara (AGC) dalam satu kenyataan menyebut ia masih boleh meneliti serta menyemak semula pertuduhan terhadap remaja itu, yang didakwa menikam bayinya sehingga mati, dan menggantikannya dengan pertuduhan lain.

Menurut AGC, hal itu selepas mengambil kira perkembangan tambahan termasuk hasil siasatan kes rogol membabitkan remaja berumur 14 tahun 11 bulan tersebut. – Bernama


BERJASA minta sediakan peruntukan khas ganti Tanah Rizab Melayu

BANGI, 11 Syaaban 1444H, Sabtu – Meskipun negara kini mempunyai Datuk Seri Anwar Ibrahim sebagai Menteri Kewangan yang digelar ‘pakar ekonomi Asia Tenggara’, belanjawan Malaysia masih gagal meliputi isu Tanah Rizab Melayu.

Bahkan, sehingga kini belum ada mana-mana kerajaan yang menyediakan satu peruntukan khas menggantikan Tanah Rizab Melayu dalam setiap pembentangan belanjawan tahunan negara.

Presiden BERJASA, Haji Zamani Ibrahim berkata, isu Tanah Rizab Melayu perlu dimasukkan di dalam intipati Belanjawan 2023 bagi menebus dan mengganti semula bahagian yang telah diambil.

“Sebenarnya Tanah Rizab Melayu yang diambil cukup luas, sembilan juta hektar iaitu hampir 23 juta ekar.

“Jadi maknanya, perlu setiap tahun mana-mana menteri kewangan memasukkan di dalam bajet negara untuk kita menebus kembali mana-mana tanah yang telah pun diambil dan diganti semula Tanah Rizab Melayu,” katanya.

Pada masa sama, beliau turut menggesa kerajaan ‘Malaysia Madani’ yang diketuai Anwar supaya berani mengambil kembali tanah-tanah yang diceroboh pihak tidak bertanggungjawab.

“Ambil tanah ini dan jadikan ia sebagai Tanah Rizab Melayu sebagai ganti kepada tanah yang telah diambil.

“Bila lagi nak diganti kalau bukan sekarang?,” katanya.


Tidak bangga berbahasa Melayu, rakyat kini tersesat di tengah jalan

BANGI, 25 Muharram 1443H, Jumaat – “Saya kira sudah sampai waktunya kita lihat kembali apa yang perlu dilakukan kepada bahasa kita, kerana kita sudah sesat di tengah jalan, maka kita kena baliklah ke pangkal jalan.”

Demikian kata Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong dalam webinar Agenda Pertiwi bertajuk 64 Tahun Merdeka: Mana Kedudukan Bahasa Negara? yang disiarkan secara langsung, di TV Pertiwi, semalam.

Menceritakan secara umum, Prof Kok Seong berkata, sering kali apabila para pelancong datang ke Malaysia, meskipun untuk tempoh yang sekejap, sesetengah daripada mereka memerhatikan gejala bahasa di negara ini.

Katanya, para pelancong mendapati penduduk Melayu lebih gemar berbahasa Inggeris dan orang bukan Melayu khususnya orang Cina tidak boleh berbahasa Melayu.

“Jadi saya kira ini sesuatu yang amat tidak baik kepada citra kita di persada antarabangsa. Kita dilihat gagal dalam pembentukan negara bangsa, kita bukan saja tidak mengetahui dan menguasai bahasa negara malah tidak bangga dan sudah tentu tidak sayang kepada bahasa negara ini,” katanya.

Menyentuh mengenai ketidakbolehan berbahasa Melayu, beliau berkata, rata-rata lepasan sekolah vernakular Cina khususnya, hanya fasih dalam bahasa Cina – Mandarin.

Walaupun mereka sudah diajar dua bahasa lain iaitu bahasa Melayu dan bahasa Inggeris, mereka hanya fasih bahasa ibunda Cina, kata Prof Kok Seong yang kesal dengan keadaan itu.

“Apabila mereka mahu membaca surat khabar, maka pilihannya adalah akhbar Cina dan apabila mereka mahu menonton rancangan televisyen, oleh sebab mereka hanya fasih bahasa Mandarin, maka mereka boleh menonton itu sahaja.

“Kebanyakan daripada stesen tv berbayar yang mereka langgan pula, kontennya diimport dari negara luar,” katanya.

Dek kerana itu, beliau berkata, sudah jelas rancangan-rancangan di stesen televisyen luar negara tersebut langsung tiada aspirasi nasional Malaysia.

“… dan apabila mereka ini ingin bergaul, oleh sebab mereka hanya fasih berbahasa Cina, maka mereka hanya bergaul sesama kaum. Jadi mereka ini hidup dalam dunia Cina di Malaysia ini,” katanya.

Prof Kok Seong berkata, tidak dapat dinafikan sekolah vernakular ini merupakan salah satu punca mengapa bahasa Melayu terpinggir secara tidak langsung.

“Dalam hal ini, sekolah Cina dari satu segi yang tak begitu ekstrem, ini dilihat sebagai penghalang perpaduan. Kalau kita lihat dari satu sudut lebih ekstrem, sekolah Cina ini bersifat antinasional

“Sudah sampai waktunya kita menilai kembali wujudnya sekolah Cina ini dalam konteks perpaduan negara yang tidak memuaskan ini,” katanya.


Muhyiddin mohon maaf isu Ketua Pemuda PAS Sik kata ‘Undi PH, BN masuk neraka’

BATU PAHAT, 17 Rabiulakhir 1444H, Sabtu – Pengerusi Perikatan Nasional (PN), Tan Sri Muhyiddin Yassin hari ini memohon maaf kepada mana-mana pihak yang tersinggung dengan kenyataan Ketua Pemuda PAS Sik, Mohd Shahiful Mhd Nasir yang menyatakan mengundi Barisan Nasional (BN) dan Pakatan Harapan (PH) pada Pilihan Raya Umum ke-15 (PRU15) akan masuk ke neraka.

Muhyiddin pada masa sama mengingatkan semua calon yang berkempen bagi PRU15 supaya mengelak daripada membuat kenyataan yang boleh menimbulkan salah faham.

“Saya fikir mereka sudah tahu sewajarnya ada penjelasan, saya pun tidak berapa gemar buat kenyataan seperti itu dari sudut agama tetapi yang penting kita elakkanlah daripada memberi kenyataan yang boleh menimbulkan salah faham.

“Nanti akan ada yang tersentuh dan tersinggung… saya mohon maaf bagi mereka, yang penting hasrat dan niat baik dalam ceramah untuk memberikan penerangan agar mereka semua tahu dan memberi sokongan kepada PN,” katanya kepada pemberita selepas Program Santai Anak Muda Johor di sini.

Ketika ditanya mengenai Timbalan Presiden PKR Mohd Rafizi Ramli akan membuat laporan polis berhubung kenyataan itu dalam masa terdekat bagi mengelakkan mana-mana parti menggunakan agama bagi tujuan politik, Muhyiddin berharap isu tersebut tidak diperbesarkan.

Baru-baru ini tular rakaman video berdurasi 28 saat memaparkan Mohd Shahiful mengeluarkan satu kenyataan, bagaimanapun semalam, beliau menerusi Facebook telah menyatakan permohonan maaf dan menarik balik kenyataan tersebut. – Bernama


Had aktiviti luar elak terdedah cuaca panas, jerebu

BANGI, 28 Ramadan 1444H, Rabu – Kementerian Kesihatan (KKM) menasihatkan orang ramai yang berada di kawasan merekodkan kualiti udara tidak sihat atau mengalami cuaca panas supaya mengambil langkah-langkah pencegahan bagi mengurangkan kesan ke atas kesihatan.

Menterinya, Dr Zaliha Mustafa berkata, negara kini sedang dilanda cuaca panas yang memberi kesan kepada kualiti udara dan suhu ambien di beberapa kawasan.

Bahkan, Jabatan Alam Sekitar (JAS) dan Kementerian Sumber Asli Alam Sekitar dan Perubahan Iklim (NRECC) turut melaporkan berlaku kemerosotan kualiti udara dengan keadaan berjerebu di beberapa kawasan, termasuk di Johan Setia serta Kota Bharu, katanya.

Justeru, beliau menasihatkan orang ramai supaya mengehadkan aktiviti fizikal atau masa berada di luar bangunan, bagi mengelakkan pendedahan kepada cuaca panas dan jerebu kerana boleh meningkatkan risiko penyakit.

“Gunakan pelitup muka yang sesuai jika jerebu dan pelindung diri seperti payung dan topi bagi mengelakkan pendedahan secara langsung kepada cuaca panas.

“Tutup tingkap bagi mengurangkan partikel jerebu masuk ke dalam rumah atau bangunan dan elakkan aktiviti yang boleh meningkatkan pencemaran udara dalam rumah atau bangunan dengan tidak merokok dan sentiasa membersihkan persekitaran dalaman,” katanya dalam  kenyataan pada Rabu.

Dr Zaliha turut menasihatkan supaya memperbanyakkan minum air kosong sekurang-kurangnya lapan gelas sehari, meskipun tidak terasa dahaga bagi mengekalkan tahap hidrasi badan.

Beliau juga menyarankan untuk kerapkan mandi dan elakkan memakai pakaian yang tebal, ketat serta berwarna gelap bagi membantu proses kehilangan haba dari badan.

“Gunakan penyaman udara dengan memilih operasi (mode) kitaran udara dalaman semasa memandu kenderaan.

“Gunakan alat penyaman udara dan penapis udara (air filter/purifier) yang berkecekapan tinggi di rumah bagi menapis partikel halus dan menghalang kemasukan pencemaran udara dari luar (jika berkemampuan).

“Dapatkan rawatan segera di fasiliti kesihatan terdekat sekiranya tidak sihat,” katanya.


1,100 guru SJKC diperuntuk tahun ini: Mah Hang Soon

KUALA LUMPUR, 17 Rejab 1443H, Sabtu – Timbalan Menteri Pendidikan, Senator Datuk Dr Mah Hang Soon berkata, kementeriannya sedang menjalankan pemilihan pusingan ketiga bagi memastikan kekosongan jawatan guru sekolah jenis kebangsaan Cina (SJKC) diisi.

Katanya, seramai 1,100 guru SJKC diperuntukkan untuk mengisi kekosongan di 1,010 buah bilik darjah.

“Peruntukan kuota 1,100 guru untuk SJKC adalah untuk menyelesaikan masalah kekurangan guru,” katanya seperti dilapor akhbar berbahasa Cina, Oriental Daily pada 14 Februari lalu.

Bilangan itu adalah daripada pengambilan 18,702 guru sebelum ini oleh Kementerian Pendidikan (KPM) bagi menyelesaikan masalah kekurangan guru di sekolah pelbagai aliran selama ini.

Hang Soon berkata, pada pusingan pertama KPM telah menghantar 340 guru ke SJKC dan kira-kira 400 lagi akan dihantar pada pusingan kedua bulan Mac depan.

Beliau berkata, perkara tersebut telah dijelaskan kepada wakil-wakil daripada pertubuhan pendidikan Cina, Dong Jiao Zong, Kesatuan Guru-guru Besar Kebangsaan Malaysia dan Majlis Bahasa Cina Malaysia dalam pertemuan dalam talian beberapa hari lalu.

Dalam pada itu, Hang Soon berkata, cabaran terbesar dalam pengambilan guru ialah kurangnya calon yang memohon untuk mata pelajaran tidak popular, seperti sejarah, seni, sukan dan kesihatan.

Beliau memberi contoh mata pelajaran berkait sukan di mana walaupun terdapat 90 kekosongan, hanya seorang pemohon yang telah memohon dan ditemu duga.

Selain itu, beliau juga memberi contoh mata pelajaran seni yang mempunyai 105 kekosongan tetapi hanya tiga orang sahaja yang menghadiri temu duga.

“Walaupun semakin ramai yang berminat menjadi guru, tetapi masih ada masalah kurang pemohon untuk mata pelajaran yang tidak popular.

“Walaupun kami komited untuk menyelesaikan masalah ini, tetap wujud masalah bilangan pemohon yang terlalu rendah,” katanya.

Oleh itu, beliau merayu semua pihak agar membantu dalam usaha mendapatkan bilangan pemohon yang ramai bagi mata pelajaran tidak popular untuk menangani masalah kekurangan guru.


PDRM diarah siasat lanjut kes majikan pukul pengawal kerana puasa

PUTRAJAYA, 3 Ramadan 1442H, Khamis – Polis Diraja Malaysia (PDRM) telah diarahkan untuk menjalankan siasatan lanjut berhubung insiden dua pengawal peribadi dipukul majikan dikatakan kerana berpuasa, kata Menteri Dalam Negeri Datuk Seri Hamzah Zainudin.

“Isu orang berpuasa ini besar dalam negara…ada sesuatu yang tidak betul (dalam kejadian ini),” katanya kepada pemberita selepas Program Wacana Meja Bulat bersama Menteri Dalam Negeri di sini hari ini.

Mahkamah Majistret Klang hari ini mengeluarkan perintah reman terhadap empat individu termasuk seorang pengawal peribadi bagi membantu siasatan kes pukul dua pengawal peribadi oleh majikan kerana berpuasa.

Ketua Polis Selangor Datuk Arjunaidi Mohamed dalam sidang media berasingan berkata kes pukul dua pengawal peribadi oleh majikan kerana berpuasa itu telah membawa kepada pembongkaran aktiviti judi haram dan sindiket ceti haram atau Along yang dijalankan syarikat milik majikan terbabit.

Mengenai isu pembabitan anggota dan pegawai polis dalam jenayah, Hamzah berkata mereka yang melakukan kesalahan akan dibicarakan seperti orang biasa mengikut undang-undang sedia ada.

“Kalau anggota buat kesalahan dalam Akta Polis 1967, dia kena lalui proses tertentu contohnya kalau bersalah dihukum turun pangkat dan sebagainya.

“Jika lakukan jenayah, memang ada undang-undang iaitu tangkap dan sebagainya,” katanya. – Bernama


AS haramkan TikTok pada peranti kerajaan

NEW YORK, 4 Jamadilakhir 1444H, Rabu – Aplikasi perkongsian video popular TikTok tidak akan dibenarkan pada peranti rasmi yang digunakan oleh Dewan Perwakilan dan kakitangan kerajaan, menurut Ketua Pejabat Pentadbiran Amerika Syarikat (AS).

“Pejabat Keselamatan Siber menganggap aplikasi mudah alih TikTok berisiko tinggi kepada pengguna disebabkan beberapa ciri keselamatannya.

“Jika anda mempunyai aplikasi TikTok pada peranti mudah alih bagi kegunaan rasmi, anda akan dihubungi bagi mengalih keluar aplikasi berkenaan,” menurut pejabat berkenaan dalam e-mail yang dihantar kepada Ahli Dewan Perwakilan dan kakitangan pada Selasa.

“Pegawai AS pada bulan lalu memberi amaran bahawa data yang dikumpul pada aplikasi itu boleh “digunakan secara salah”, lapor Agensi Anadolu.

Rang undang-undang perbelanjaan US$1.7 trilion yang diluluskan oleh Senat minggu lalu juga mentakrifkan larangan menggunakan TikTok pada hampir semua peranti kerajaan di AS.

Setelah ditandatangani menjadi undang-undang, larangan itu bakal meliputi hampir semua agensi kerajaan. – Bernama


Vernakular masih wujud, angkuh lagikah Melayu?

BANGI, 16 Ramadan 1444H, Jumaat – Kenyataan Datuk Seri Anwar Ibrahim supaya orang Melayu Islam negara ini tidak terlalu selesa dan angkuh sehingga menganggap kelompok lain tidak boleh diraikan agak keterlaluan.

Presiden BERJASA, Ustaz Zamani Ibrahim berkata, sistem pendidikan negara menjadi bukti kenyataan Perdana Menteri tidak benar dan hanya persepsi semata-mata.

Ini kerana, sekolah vernakular masih dibenarkan wujud sehingga kini, meskipun semua bangsa boleh berada di bawah satu aliran di sekolah kebangsaan.

Bahkan, sehingga ke hari ini juga kerajaan masih memberikan peruntukan kepada sekolah vernakular dan perkara itu tidak pernah dipertikaikan oleh orang Melayu.

“Jadi siapa yang angkuh? Melayu tidak angkuh. Jadi, persoalan angkuh itu saya tidak setuju.

“Sistem pendidikan kita telah menyediakan sistem pendidikan kebangsaan yang menerima semua kaum duduk di sistem yang sama, tapi apa berlaku hari ini, ada sekolah vernakular, ada SJKC, SJKT lagi hari ini,” katanya.

Bukan sekadar sistem pendidikan, Zamani berkata, orang Melayu juga tidak pernah mempertikaikan isu tanah pajakan 99 tahun yang diberikan British kepada pendatang Cina dan India suatu ketika dahulu.

“Bukan sedikit, sejuta (pendatang) semua dapat tanah dan tanah itu akan berakhir pada 2035 nanti kerana itu tanah pajakan 99 tahun.

“Kita tak pernah pertikaikan dan persoalkan. Melayu tetap menerimanya, maka di mana keangkuhan yang dikatakan oleh Perdana Menteri?,” katanya.

Menurut Timbalan Pengerusi Gerakan Tanah Air (GTA) itu, Anwar juga perlu sedar bahawa bukan Melayu lebih memonopoli senarai individu terkaya di Malaysia berbanding orang Melayu.

“Hanya Tan Sri Syed Mokhtar Al-Bukhary yang ada dalam senarai itu, tetapi sewaktu Anwar mula menjadi PM, nama yang dahulu dipetiknya adalah Syed Mokhtar.

“Maka, beliau (Syed Mokhtar) membantu kerajaan, bukan sedikit tetapi jutaan ringgit supaya dapat menunjukkan kebaikan pertolongan kerajaan kepada petani-petani,” katanya.

Bagaimanapun, sembilan lagi individu terkaya lain tidak pernah pula nama mereka disebut untuk berkongsi kekayaan dengan rakyat dan membantu kerajaan.

“Tak ada pun, Syed Mokhtar orang Melayu, tolong kerajaan bantu rakyat. Jadi, adakah ini dikatakan Melayu angkuh lagi?

“Saya bimbang adakah ini menggambarkan satu kemarahan PM kerana daripada PRU15 baru ini, orang Melayu tidak mengundi PKR, Amanah apa lagi DAP.

“Adakah itu seolah-olah menggambarkan ketidakpuasan hati kepada orang Melayu sehingga beliau menyatakan demikian,” katanya.

Berita berkaitan;


Remaja meninggal didakwa dipukul pasukan keselamatan Iran

TEHRAN, 24 Rabiulawal 1444H, Jumaat – Seorang remaja perempuan berusia 15 tahun dilaporkan meninggal dunia akibat dipukul pasukan keselamatan ketika serbuan di sekolah di Ardabil, barat laut, Iran.

Asra Panahi diserang pasukan keselamatan kerana enggan menyanyikan lagu yang memuji pemimpin tertinggi negara tersebut.

Bagaimanapun pihak keselamatan menafikan dakwaan dan menegaskan kematian remaja itu disebabkan masalah hati.

Pergolakan berkenaan tercetus selepas kematian Mahsa Amini, remaja berusia 22 tahun ketika dalam tahanan 13 September lalu.

Pelajar perempuan mula membuat bantahan di dalam kelas, taman-taman permainan dan jalanan sebagai solidariti.

Menerusi video yang dimuat naik di media sosial menunjukkan sekumpulan pelajar mengibarkan tudung mereka di udara sambil memegang sepanduk ‘ wanita, kehidupan, kebebasan’ yang merujuk kepada pemimpin tertinggi negara tersebut, Ayatollah Ali Khamenei.

Malah turut kelihatan golongan protes berkenaan mengoyak poster pemimpin berkenaan.

Sejak kebelakangan ini beberapa pelajar perempuan dilaporkan meninggal dunia sejak protes antikerajaan melanda seluruh negara bulan lalu. – Agensi


Defisit fiskal Malaysia berkisar antara 6.5 hingga 7 peratus daripada KDNK

KUALA LUMPUR, 9 Zulhijjah 1442H, Isnin -Defisit fiskal Malaysia dijangka meningkat antara 6.5 dan tujuh peratus daripada Keluaran Dalam Negara Kasar (KDNK) tahun ini berbanding enam peratus yang disasarkan sebelumnya, selepas mengambil kira pakej rangsangan yang diumumkan oleh kerajaan baru-baru ini.

Menteri Kewangan, Datuk Seri Tengku Zafrul Abdul Aziz berkata, kerajaan bersedia memperluas ruang fiskal sekiranya perlu untuk menyokong ekonomi dan rakyat.

“Kami mengalami defisit yang akan mencecah tujuh peratus. Ini bukan mengenai ukuran defisit, ia lebih kepada kemampuan untuk meminjam dan saiz (jumlah) rizab.

“Walaupun Malaysia diberi penarafan A, dari segi rizab fiskal, kami lebih kecil daripada negara-negara dengan penarafan A yang lain.

“Satu-satunya perbezaan ialah kami mempunyai prospek pertumbuhan yang kukuh,” katanya dalam wawancara eksklusif dengan South China Morning Post (SCMP).

Menteri itu yang sebelum ini merupakan tokoh bank berkata, negara mencatatkan defisit tertinggi pada tahun 2008-2009 (6.7-6.9 peratus).

Beliau berpendapat apa yang paling penting akhirnya, adalah sama ada negara memberikan sokongan yang mencukupi kepada rakyat.

“Saya merasakan bantuan yang diberikan kerajaan – apabila dilihat pada kekangan fiskal yang kami ada – sudah memadai.

“Anda juga mesti lihat pada nisbah liputan perkhidmatan hutang kami dan juga pada kecairan/mudah tunai institusi domestik hari ini,” tegasnya.

Ketika ditanya adakah kempen bendera putih yang dimulakan oleh rakyat menunjukkan bahawa pakej rangsangan kerajaan tidak berjalan lancar, Tengku Zafrul menyatakan ia percaya itu bukan sebabnya.

“Kami telah menangani beberapa masalah itu dengan memastikan semua perwakilan terpilih diberi peruntukan untuk menyokong kawasan pilihan raya masing-masing.

“Malah, kerajaan telah melancarkan program makanan dan telah bersama semua lapisan masyarakat, termasuk badan bukan kerajaan dan juga pihak pembangkang.

“Keadaan sekarang amat mencabar, dan anda mesti ingat bahawa ada segelintir masyarakat kami terutama golongan rentan yang masih memerlukan bantuan,” katanya.

Menteri itu menambah bahawa kerajaan turut memasukkan suntikan fiskal langsung sebanyak RM10 bilion di bawah Pakej Perlindungan Rakyat dan Pemulihan Ekonomi (PEMULIH) yang bertujuan menyediakan bantuan menyeluruh kepada rakyat.


Benarkah kerajaan akan luluskan UEC kerana CSA?

BANGI, 1 Safar 1443H, Rabu – Laporan yang mengatakan kerajaan bakal mengiktiraf Sijil Peperiksaan Bersepadu (UEC) demi mendapat sokongan undi percaya daripada pembangkang supaya mampu kekal berkuasa melalui persetujuan ‘Confidence & Supply Agreement (CSA)’ adalah amat mengejutkan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, meskipun begitu, jika difikirkan semula, ianya bukanlah suatu yang pelik jika ianya benar sekalipun.

Ini kerana, agenda mengiktiraf UEC yang dikelola oleh Persekutuan Persatuan-Persatuan Lembaga Pengurus Sekolah Cina Malaysia (Dong Zong) itu bukan suatu yang asing buat UMNO.

Jelasnya, agenda itu sememangnya telah diletakkan sebagai antara janji manifesto Barisan Nasional (BN) pada pilihan raya yang lalu jika berjaya berkuasa menjadi kerajaan.

“Tetapi tidak sangkalah pula mereka akan menepati janji ini sungguh kerana janji-janji lain untuk agama dan bangsa banyak lagi yang tidak terlaksana pun.

“Lagi pun, pembangkang pun pasti tahu yang mereka tidak akan berjaya merampas tampuk pimpinan dengan permainan ‘nombor’ ini.

“Mereka pun sudah cuba banyak kali sebelum ini namun gagal. Malah, sekiranya mereka berjaya merampas sekalipun, mereka tidak akan memerintah lama kerana pilihan raya sepatutnya pada tahun hadapan dan pastinya kerajaan itu juga tidak stabil,” katanya dalam satu kenyataan, hari ini.

Justeru, sudah tentu keadaan itu dilihat tidak menguntungkan pembangkang, malah mereka terpaksa menanggung beban yang sangat berat memulihkan ekonomi pasca-COVID-19 nanti.

Sehubungan itu, Aminuddin berkata, menekan kerajaan untuk merealisasikan agenda-agenda mereka adalah sesuatu yang licik dan ‘bijak’ bagi politik mereka.

“Mempergunakan kebuntuan politikus Melayu untuk menjadi kambing hitam demi agenda mereka bukanlah suatu yang baharu. Janganlah terjerat dengan taktik ‘Melayu Screw Melayu’,” katanya.

Pun begitu, beliau mengharapkan berharap Perdana Menteri dan Menteri Pendidikan segera mengeluarkan jaminan yang UEC tidak akan diiktiraf selagi berkuasa dan sanggup hilang kuasa jika tidak mengiktirafnya.

“Jangan hanya kerana mahu kekal kuasa politik, prinsip digadai begitu sahaja. Ini bukan setakat perihal prinsip, tetapi mengiktiraf UEC adalah satu pengkhianatan terhadap anak cucu, nenek moyang kita, sistem pendidikan dan keharmonian negara,” katanya.

Terdahulu, dalam portal berita samudera.my, dilaporkan bahawa UEC yang selama ini menjadi subjek kontroversi bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Demikian menurut maklumat yang disampaikan oleh satu sumber dalaman kepada pihak samudera.my.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan CSA kepada pihak kerajaan pada 14 September 2021.


Pesakit kanser Gaza tiba di Turkiye untuk rawatan

ANKARA, 2 Jamadilawal 1445H, Khamis – Pesakit kanser Palestin, yang menyeberang dari Gaza ke Mesir, tiba di Turkiye untuk rawatan pada awal pagi Khamis, lapor agensi Turkiye Anadolu.

Dua pesawat yang membawa pesakit, kebanyakannya kanak-kanak, mendarat di lapangan terbang Ankara sejurus selepas 00:30 pagi waktu tempatan (2130 GMT).

Turkiye menghantar sebuah kapal yang penuh dengan kelengkapan untuk hospital lapangan, ambulans dan generator ke Mesir bagi merawat orang awam yang dapat melarikan diri daripada operasi ketenteraan Israel terhadap Hamas di kawasan itu.

Kementerian Kesihatan wilayah kendalian Hamas berkata, pengeboman udara dan serangan darat Israel selepas itu telah membunuh 11,500 orang, kebanyakannya orang awam dan termasuk ribuan kanak-kanak.

Menteri Kesihatan Turkiye, Fahrettin Koca berkata, 27 pesakit diterbangkan ke Turkiye dari Mesir, bersama 13 peneman, tanpa menyatakan sama ada mereka adalah doktor atau ahli keluarga.

Katanya, pesakit kanser dapat menyeberang dari Gaza ke Mesir melalui pintu sempadan Rafah.

Fahrettin berada di Mesir untuk perbincangan mengenai penghantaran bantuan kemanusiaan ke Gaza dan berkata, pesakit itu dapat dipindahkan ke Turkiye berkat penyelarasan antara Turkiye, Mesir dan Israel.

Beliau juga memaklumkan, Turkiye sedang menunggu kebenaran Mesir untuk membuka hospital medan pertamanya di pintu sempadan Rafah.

“Saya berharap dalam masa terdekat – usaha kita menuju ke arah ini – kita akan dapat menubuhkan hospital lapangan di Gaza, di kawasan berhampiran pintu Rafah,” katanya.

Turkiye sudah lama memperjuangkan isu Palestin dan baru-baru ini telah meningkatkan serangan lisannya terhadap Israel kerana jumlah korban awam yang meningkat dalam operasi ketenteraannya.

Bercakap di hadapan ahli parti pemerintahnya, Presiden Recep Tayyip Erdogan menggelar Israel sebagai negara pengganas yang melakukan pembunuhan beramai-ramai.- Agensi


Angka kematian global dijangka cecah 3.3 juta pada Januari 2021

WASHINGTON, 17 Safar 1442H, Isnin – Angka kematian global akibat pandemik COVID-19 berkemungkinan mencecah 3.3 juta pada Januari 2021 sekiranya kerajaan melonggarkan penjarakan sosial, kata penyelidik di Institut Metrik dan Penilaian Kesihatan Washington (IHME).

Dengan menggunakan data rasmi dari negara-negara di seluruh dunia, IHME dapat menentukan berapa jumlah kematian COVID-19 di seluruh dunia, bergantung kepada senario berlaku.

Sekiranya 95 peratus populasi dunia mula memakai pelitup muka mulai minggu ini, jumlah kematian boleh menurun kepada 1.8 juta, kata para penyelidik.

Namun, jika trend semasa berterusan – di mana beberapa negara melaksanakan perintah dan peraturan ketat lain, sementara puluhan negara lain tidak – maka jumlah kematian mencapai 2.5 juta.

Pandemik ini juga mungkin menyebabkan kematian yang tidak dimasukkan dalam pengiraan rasmi pemerintah.

Penyelidik menjangkakan, sekiranya penduduk seluruh dunia mengelak untuk pergi ke klinik dan hospital, kadar kematian akibat penyakit lain juga akan meningkat.

Setakat ini, lebih daripada satu juta orang di seluruh dunia terkorban akibat COVID-19, kata Setiausaha Agung Pertubuhan Bangsa-Bangsa Bersatu, António Guterres.

Menurut ahli epidemiologi di IHME, jumlahnya dapat dikurangkan sekiranya tindakan pencegahan COVID-19 dipatuhi – Agensi


Tentera udara Ukraine dakwa Russia lancar serangan dron, peluru berpandu

KYIV, 29 Zulhijjah 1444H, Selasa – Russia melancarkan serangan udara di selatan dan timur Ukraine pada waktu malam menggunakan dron dan peluru berpandu balistik, dakwa tentera udara Ukraine pada Selasa.

Menerusi Telegram, tentera mendakwa, pelabuhan selatan Odesa dan wilayah Mykolaiv, Donetsk, Kherson, Zaporizhzhia dan Dnipropetrovsk berada di bawah ancaman serangan dron Russia.

Dakwanya lagi, Russia berkemungkinan menggunakan senjata balistik untuk menyerang wilayah Hijrah, Cherkasy, Dnipropetrovsk, Kharkiv dan Kirovohrad.

Reuters bagaimanapun tidak dapat mengesahkan laporan itu secara bebas.

Ketua Pentadbiran Tentera wilayah Odesa, Oleh Kiper berkata, sistem pertahanan udara di kawasannya terbabit dalam menangkis serangan dron Russia.

“Beberapa gelombang serangan berkemungkinan besar,” katanya. – Agensi


RMK-12: Peruntukan RM400 bilion jumlah terbesar pernah diusulkan

KUALA LUMPUR, 20 Safar 1443H, Isnin – Peruntukan perbelanjaan pembangunan sebanyak RM400 bilion bagi Rancangan Malaysia Ke-12 (RMK-12) 2021-2025, merupakan jumlah terbesar pernah diusulkan, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, RMK-11 sebelum ini merangkumi peruntukan sebanyak RM260 bilion dengan kira-kira RM248 bilion telah dibelanjakan.

“Justeru, dari segi peruntukan (yang diusulkan, jumlahnya) memang besar. Kebanyakkan daripada jumlah itu akan digunakan untuk (perbelanjaan) projek-projek sambungan.

“Kita turut memasukkan beberapa perkara dalam pembangunan itu, termasuk bagi membantu memulihkan Lembaga Kemajuan Tanah Persekutuan (Felda) dan Lembaga Tabung Haji.

“Oleh itu, sebahagian daripada RM400 bilion itu adalah untuk menyelesaikan isu-isu yang dihadapi oleh beberapa agensi kerajaan,” katanya pada sidang media di lobi Parlimen, hari ini.

Beliau mengulas RMK-12 yang telah dibentangkan oleh Perdana Menteri Datuk Seri Ismail Sabri Yaakob di Dewan Rakyat, pada pagi ini.

Mengulas selanjutnya, Mustapa menjelaskan, kerajaan memberi jaminan kepada Felda untuk menerbitkan sukuk sebanyak RM9.9 bilion pada tahun lalu dan daripada jumlah itu sebanyak RM2.2 bilion telah diterbitkan.

Menurutnya, baki sukuk tersebut akan diterbitkan berdasarkan keperluan semasa dan penerbitannya adalah bagi menyelesaikan hutang dan usaha mengambil alih saham-saham FGV.

Kos hibah bagi sukuk tersebut akan dibayar oleh Felda dan bayaran balik pokok akan diselesaikan oleh kerajaan, katanya.

“Felda sudah berjaya tetapi kita berasakan dengan pelaburan besar kerajaan untuk memajukan Felda, ia perlu mencapai kejayaan lebih besar lagi.

“Oleh itu, kita berpendapat, satu kaedah baharu perlu ada untuk memajukan Felda yang masih mempunyai aset seperti kawasan, tanah-tanah dan lot komersial yang belum dibangunkan. Kita mahu melihat Felda dapat ditransformasikan supaya mampu menjadi contoh,” katanya.

Selain itu, Mustapa berkata kerajaan akan mengadakan pertemuan dengan ketua-ketua setiausaha semua kementerian dalam masa dua minggu lagi bagi memberi penekanan mengenai pelaksanaan RMK-12.

Beliau juga menyifatkan pelan RMK-12 yang dirangka oleh Unit Perancang Ekonomi (EPU) itu sebagai rancangan paling sukar kerana terpaksa berdepan cabaran ditunda sebanyak empat kali berikutan pandemik COVID-19.

“Setiap perenggan RMK-12 yang dibentangkan oleh perdana menteri hari ini memerlukan banyak tindakan. Ini termasuk menginstitusikan pertubuhan masyarakat sivil (CSO), pelan pemulihan Felda dan membasmi kemiskinan tegar.

“EPU akan menentukan (kementerian) yang akan melaksanakan setiap perancangan yang telah ditetapkan,” kata beliau.

Mengulas pendekatan di bawah model perkongsian awam swasta atau ‘public-private partnership (PPP) 3.0, Mustapa berharap ini dapat menggerakkan semula dana pembiayaan projek-projek tertentu kerajaan bagi mengelak kerajaan mengalami bebanan kewangan.

“Pada pertengahan tahun depan, kerajaan akan mengumumkan projek-projek infrastruktur yang akan dilaksanakan melalui kaedah baharu menerusi permohonan untuk cadangan (proses terbuka yang telus) atau bidaan daripada pihak swasta,” katanya.

Selain itu, Mustapa juga menegaskan RMK-12 selama lima tahun itu akan memberi penekanan terhadap aspek kemampanan ekonomi hijau yang sejajar dengan hasrat untuk mencapai matlamat makmur, inklusif dan mampan. – Bernama


Polis kesan sekumpulan lelaki main meriam karbaid

BUKIT MERTAJAM, 10 Ramadan 1443H, Selasa – Polis sedang mengesan sekumpulan lelaki yang bermain meriam karbaid di tepi Jalan Permatang Rawa, di sini selepas video mereka tular menerusi media sosial sejak semalam dan menerima kecaman netizen kerana berbahaya.

Ketua Polis Daerah Seberang Perai Tengah, ACP Shafee Abd Samad berkata, rakaman video berdurasi dua minit dan 20 saat itu mendapati mereka bermain meriam berkenaan di tepi jalan raya dan membuat gangguan bising kepada penduduk.

“Semalam pihak polis telah mengesan sebuah video membabitkan sekumpulan lelaki sedang bermain meriam yang tular menerusi laman sosial Twitter. Kami sedang menjalankan siasatan lanjut mengenai video itu termasuk mengesan beberapa lelaki yang yang terlibat dalam video itu,” katanya dalam kenyataan hari ini.

Beliau menasihatkan orang ramai supaya tidak bermain meriam karbaid sempena sambutan Aidilfitri kerana ia kesalahan mengikut Seksyen 8 Akta Bahan Letupan 1957.

Video yang tular itu memaparkan sekumpulan lelaki sedang seronok bermain meriam karbaid yang diperbuat daripada paip polivinil klorida (PVC) di hadapan deretan rumah kedai.

Ia menunjukkan meriam berkenaan dihalakan ke arah jalan raya yang dilalui banyak kenderaan tanpa menghiraukan keselamatan orang ramai.

Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat. – Bernama


Tahniah, gelombang rakyat tolak UEC buatkan Hua Zong takut

BANGI, 2 Zulhijjah 1441H, Khamis – Isyarat Hua Zong  yang meminta semua organisasi Cina di Malaysia ‘berdiam diri’ sementara waktu, membuktikan gelombang rakyat berjaya menolak tuntutan mereka mengiktiraf Sijil Peperiksaan Bersepadu (UEC) – yang jelas bercanggah dengan Perlembagaan dan Dasar Pendidikan.

Presiden gerakan Islam, Ikatan Muslimin Malaysia (ISMA), Haji Aminuddin Yahaya yakin bukan hanya pertubuhan Cina sahaja yang akan membisu sementara, bahkan yakin parti berasaskan kaum – MCA dan DAP juga turut memperlahankan suara dalam isu berkenaan.

Beliau berkata, Hua Zong memiliki pengaruh yang kuat kepada parti politik berkenaan, kerana undi masyarakat Cina sangat dipengaruhi oleh NGO-NGO Cina, yang bergabung di bawah Hua Zhong.

“Menurut Pengerusi Terhormat Huaz Zong, Tan Sri Lim Huah Leong dalam laporan akhbar berbahasa Cina, beliau menyeru pemimpin-pemimpin pertubuhan (NGO) Cina untuk ‘berdiam diri’ dalam beberapa isu termasuklah untuk tidak berbincang secara terbuka mengenai UEC kerana risau merek akan terjerumus ke dalam perangkap.

“Alhamdulillah, tahniah kepada NGO-NGO Islam, NGO-NGO pendidikan dan rakyat sekalian yang telah bersuara mengecam gabungan NGO-NGO Cina (Hua Zhong) yang telah berjumpa dan meletakan tuntutan-tuntutan khususnya mengenai pengiktirafan UEC daripada Perdana Menteri baru-baru ini,” katanya dalam kenyataan, hari ini.

Sebelum ini, Huah Leong menggesa pertubuhan Cina untuk tidak berbincang secara terbuka mengenai UEC, termasuklah isu membabitkan agama, budaya, pendidikan dan kaum,

Dia menegaskan, situasi politik sekarang tidak stabil dan jika pemimpin-pemimpin pertubuhan Cina berterusan meminta pengiktirafan UEC, mereka akan terjerumus ke dalam perangkap.

Tegasnya lagi, ia sekali gus akan membuka ruang kepada ahli politik untuk mengambil kesempatan, mencipta dan menggunakan imej wira bangsa.

“Janganlah menjadi semut yang terkorban dalam pertarungan antara gajah-gajah,” katanya seperti dilapor portal Malaysiakini, pada 20 Julai lalu.

Mengulas lanjut, Aminuddin berkata, ISMA, Pertubuhan-Pertubuhan Pembela Islam (PEMBELA) serta NGO Islam lain akan terus menjadi badan ‘check and balance’, khususnya dalam isu identiti nasional, kedaulatan Islam, hak Melayu dan Bumiputera serta Raja-Raja Melayu.

“Jika mereka ada gabungan NGO-NGO Cina yang bernama Hua Zong, kita orang Melayu ada gabungan NGO-NGO kita sendiri iaitu PEMBELA.

“NGO akan terus berperanan sebagai ‘check and balance’,” katanya.

BERITA BERKAITAN:


COVID-19, bayaran semula lemahkan pertumbuhan pinjaman

KUALA LUMPUR, 16 Rabiulawal 1442H, Isnin  – Peningkatan kes COVID-19 dan penyambungan semula bayaran pinjaman mungkin akan melemahkan jumlah pertumbuhan pinjaman secara keseluruhan, di tengah-tengah pengembangan pinjaman yang tidak banyak berubah pada September lepas.

Menurut firma penyelidikan Kenanga Research, lonjakan kes tempatan COVID-19 yang telah menyebabkan langkah-langkah sekatan baharu di beberapa kawasan, kemungkinan akan merencatkan pemulihan ekonomi.

Ini menyebabkan pemulihan keyakinan yang tidak sekata di kalangan isi rumah dan perniagaan, yang akan mengehadkan pertumbuhan pinjaman.

Oleh itu, firma itu mengekalkan ramalan pertumbuhan pinjaman antara 1.0 peratus dan 2.0 peratus tahun ini berbanding 3.9 peratus pada tahun sebelumnya.

“Kami menjangkakan Bank Negara Malaysia (BNM) akan mengekalkan kadar dasar semalaman (OPR) pada 1.75 peratus.

“Bagaimanapun, disebabkan penguatkuasaan semula sekatan pergerakan dan peningkatan kes COVID-19, kami percaya pengurangan OPR boleh berlaku lagi sekiranya perlu,” katanya dalam satu nota hari ini.

Kenanga Research berkata, kesan penamatan moratorium pinjaman pada September tidaklah seteruk seperti yang dijangkakan.

Pertumbuhan pinjaman industri berada pada 4.4 peratus menjelang akhir Ogos dan September. Berdasarkan segmen, pinjaman isi rumah menokok daripada 4.8 peratus dari tahun ke tahun pada Ogos 2020 kepada 5.2 peratus dari tahun ke tahun pada September 2020.

Ini mengimbangi kelembapan pertumbuhan pinjaman perniagaan daripada 3.3 peratus dari tahun ke tahun pada Ogos 2020 kepada 2.7 peratus dari tahun ke tahun pada September 2020.

Pada September lepas, sistem pinjaman terjejas kasar (GIL) turun 6.0 peratus, liputan kerugian pinjaman (LLC) melonjak kepada 105 peratus berbanding hanya 81 peratus pada hujung Disember 2019, manakala kecairan adalah mencukupi dengan pertumbuhan deposit dari tahun ke tahun pada 5.9 peratus.

Selain itu, Kenanga Research berkata, nisbah pinjaman sistem kepada deposit (LDR) berkurangan kepada 87 peratus (Disember 2019: 89 peratus), manakala nisbah liputan mudah tunai (LCR) naik kepada 152 peratus daripada 149 peratus pada akhir 2019; dan purata CET-1 mengukuh sebanyak 30 mata asas sejak hujung 2019 kepada 14.6 peratus selepas bank memantapkan modalnya. -Bernama


400,000 penduduk Palestin berlindung di bangunan milik UNRWA

GAZA, 1 Rabiulakhir 1445H, Isnin – Lebih 400,000 penduduk Palestin kini berlindung di sekolah dan bangunan-bangunan kendalian Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) di seluruh semenanjung Gaza.

Agensi itu dalam kenyataan berkata, warga emas, kanak-kanak, wanita mengandung serta orang kurang upaya (OKU) kini berlindung di sana selepas hak mereka dianiaya, tempat berteduh kediaman masing-masing musnah dalam serangan bom berterusan Israel.

Malah, UNRWA turut kehilangan 14 kakitangan sepanjang sembilan hari serangan berterusan Israel.

Dalam perkembangan berkaitan, akhbar The Times of Israel memetik jurucakap tentera Israel, Daniel Hagari sebagai berkata bahawa 600,000 rakyat Palestin telah berpindah dari kawasan utara Semenanjung Gaza ke selatan.

Israel juga memaklumkan pada Ahad bahawa ia telah menyambung semula bekalan air ke bahagian selatan Semenanjung Gaza untuk menggalakkan pemindahan bahagian utara enklaf itu.

Gesaan Israel supaya rakyat Palestin mengosongkan bahagian utara Semenanjung tidak menerima respons yang baik di tengah-tengah kritikan antarabangsa dan gesaan agar Israel menimbang semula keputusannya. – Agensi


Allah SWT bukan tuhan ‘trinity’

1.PELBAGAI media pada 10 Mac 2021 melaporkan bahawa mahkamah mengizinkan orang bukan muslim menggunakan nama Allah Subhanahu wa Ta‘ala (SWT).

Secara lebih tepat, perkara ini boleh dilihat sebagai keizinan kepada orang Kristian untuk menamakan tuhan mereka yang berteraskan konsep ‘trinity’ dengan nama Allah SWT.

Pertubuhan Muafakat Sejahtera Masyarakat Malaysia (MUAFAKAT) memandang serius perkembangan ini yang mencabar akidah Islam.

2. Daripada perspektif akidah Islam, iaitu perkara paling tunjang dan utama dalam Islam, Allah SWT bukan sesuatu yang ‘trinity’.

Allah SWT adalah Tuhan Yang Maha Ahad, Yang Maha Esa, bukan berganda-ganda (ternafi kam munfasil), bukan pula terpecah-pecah dan terbahagi kepada persona atau ‘hypostasis’ tertentu (ternafi kam muttasil).

Allah SWT adalah tuhan dan pencipta semua manusia dan segala makhluk.

Bertuahnya, hanya umat Muslimin yang mengiktiraf dan beriman bahawa pencipta yang mesti dan sungguh wujud ini tentunya adalah Allah SWT, iaitu Tuhan Yang Maha Ahad, Yang Maha Esa.

Malangnya, orang bukan muslim mencipta pelbagai konsepsi ketuhanan yang dinamakan dengan bermacam-macam nama tanpa kewujudan hakiki (asmā’ sammaytumūhā, Qur’an 7: 71 dan 12: 40).

Daripada perspektif ibadah dan tasawuf Islam pula, sebutan Nama Allah SWT pula merupakan zikir dan ibadat yang dikurniakan ganjaran pahala.

3. Nama Allah SWT adalah kata nama khas yang tidak diterjemahkan walau diucapkan dalam bahasa apa pun.

Demikian juga sebaliknya, kata umum ‘God’ dalam bahasa Inggeris tidak diterjemahkan kepada Nama Allah SWT.

Jika God dalam agama Kristian adalah kata nama khas, maka ia tidak perlu diterjemahkan apabila diucapkan dalam bahasa Melayu.

Jika pula agama Kristian tidak mempunyai nama khas untuk tuhan mereka yang ‘trinity’, maka namakanlah secara sistematik dan teratur.

Asasnya, agama Kristian adalah urusan orang Kristian, tiada orang lain yang wajar campur tangan.

Walau bagaimanapun, apabila Nama Allah SWT hendak diganggu dan disalahguna, maka muslim wajib mempertahankan Nama Yang Maha Sempurna, Agung dan Mulia ini.

4. MUAFAKAT menyeru umat muslimin menyedari bahawa ada aliran tertentu dalam agama lain yang mencabar dan memusuhi Islam dan muslimin, melalui strategi tersembunyi yang diistilahkan sebagai pengkontekstualan (contextualization) atau pemperibumian (indigenization).

Ia merujuk kepada kaedah menyelaputi ajaran agama mereka dengan sifat dan ciri budaya dan bahasa tempatan, agar umat Melayu muslim tidak berasa janggal apabila diperkenalkan dengan ajaran berkenaan.

Ia termasuk menamakan tuhan mereka yang ‘trinity’ dengan nama Allah SWT.

Strategi ini telah dilaksanakan dengan meluas di Indonesia sebagai contoh.

5. MUAFAKAT menghormati sistem perundangan dan kehakiman yang sedia ada di Malaysia.

Justeru, MUAFAKAT menggesa kerajaan merayu keputusan ini ke peringkat yang lebih tinggi.

Malah, MUAFAKAT menggesa kerajaan menggubal atau meminda apa-apa undang-undang yang relevan untuk memasukkan suatu pernyataan khusus yang jelas mengenai larangan penamaan apa-apa yang selain Allah SWT dengan Nama-Nya Yang Maha Sempurna, Agung dan Mulia.

Tindakan ini adalah selaras dengan sumpah “berikrar mengaku dengan sesungguh dan dengan sebenarnya memeliharakan pada setiap masa agama Islam” oleh Ketua Utama Negara Seri Paduka Baginda Yang Di-Pertuan Agong.

Dr Wan Adli Wan Ramli
Presiden MUAFAKAT


Ubat terhad! COVID-19 serang kem pelarian Gaza

BAITULMAQDIS, 7 Muharram 1442H, Rabu – Palestin mengumumkan perintah berkurung di Semenanjung Gaza selama 48 jam, susulan empat kes baharu COVID-19 disahkan di kem pelarian.

Keempat-empat kes berkenaan adalah pertama kali di Gaza, membabitkan individu tidak dikuarantin yang turut mempunyai sejarah perjalanan ke kawasan pantai dari Mesir ke Israel.

Pengumuman itu dilakukan pada Isnin malam ketika sidang media oleh pejabat akhbar pemerintah di kawasan yang dikenakan perintah berkurung.

Kes-kes itu disahkan ketika bekalan ubat-ubatan di hospital berkurangan, selain bekalan elektrik mengalami gangguan selama berjam-jam.

Rejim pengganas Zionis yang melancarkan serangan berterusan dan melakukan kekejaman ke atas Palestin sejak 2007 telah memberi kesan buruk terhadap sektor kesihatan di Gaza.

Malah, peralatan perubatan juga tidak mencukupi bagi menangani krisis COVID-19.

Dengan populasi hampir dua juta penduduk, hospital di Gaza mempunyai kurang daripada seratus unit alat bantuan pernafasan dan ada di antaranya tidak berfungsi kerana masalah alat ganti.

Sejak Mac, pihak berkuasa tempatan mengesan 109 kes COVID-19, manakala 72 daripadanya telah pulih.

Semenanjung Gaza mempunyai jumlah jangkitan paling rendah di Palestin berikutan langkah pencegahan yang tegas oleh pihak berkuasa. – Agensi


Negara Arab masih apologetik melampau, tunduk tekanan AS-Israel

BANGI, 28 Rabiulakhir 1445H, Ahad – BERJASA mengecam negara-negara Arab yang tidak bersetuju dengan lima usul Mesyuarat Tergempar Pertubuhan Kerjasama Islam (OIC) berhubung isu Palestin di Riyadh, baru-baru ini.

Presidennya, Haji Zamani Ibrahim kesal apabila Arab Saudi, Bahrain, Maghribi dan Emiriah Arab Bersatu (UAE) masih bersikap apologetik melampau serta tunduk kepada tekanan Amerika Syarikat (AS) dan takut dengan Israel.

Lebih malang lagi, beliau berkata, empat negara Arab berkenaan terbabit dalam proses menormalisasi hubungan dengan negara haram Israel.

“BERJASA berpandangan tindakan empat negara tersebut menyebabkan tiada tindakan langsung yang berkesan untuk isu penjajahan di tanah Palestin, dan membiarkan kekejaman rejim pengganas Zionis Israel meneruskan pembunuhan beramai-ramai umat Islam Palestin.

“BERJASA juga mendesak Kerajaan Malaysia memainkan peranan yang lebih besar, menggerakkan 11 negara-negara Islam yang lain bagi melaksanakan lima usul tuntutan tersebut dan menekan PBB dan mana-mana pihak di peringkat antarabangsa,” katanya dalam kenyataan, hari ini.

Menerusi kenyataan itu, BERJASA turut menyenaraikan lima usul berkenaan iaitu mencegah penggunaan ketenteraan Amerika dan negara-negara Arab lain untuk memasuki negara haram Israel dengan senjata dan kelengkapan lainnya serta membekukan hubungan diplomatik, ekonomi, keamanan dan ketenteraan Arab dengan Israel.

Selain itu, mengancam untuk menggunakan minyak dan kemampuan ekonomi Arab untuk memberi tekanan supaya menghentikan keganasan dan mencegah syarikat penerbangan awam Israel melintasi ruang udara negara-negara Arab.

Ini termasuk, membentuk Jawatankuasa Menteri Arab yang akan segera ke New York, Washington, Brussels, Geneva, London serta Paris untuk menyampaikan permintaan Pertemuan Liga Arab agar menghentikan keganasan Israel di Gaza.

“BERJASA menyeru semua parti-parti politik Malaysia membawa aspirasi sebenar rakyat Palestin dan membawa suara mereka ke Parlimen atas dasar saudara seakidah dan tanggungjawab sebuah negara yang berdaulat,” katanya.


ISMA Eropah kutip sumbangan lebih RM53,000 untuk Nur Izzah

BANGI, 23 Jamadilawal 1442H, Khamis – Kutipan tabung sumbangan oleh Ikatan Muslimin Malaysia (ISMA) Eropah untuk pelajar Malaysia, Nur Izzah Mohd Shokri di Manchester, England, yang ditimpa kemalangan jalan raya telah pun ditutup pada 4 Januari lalu.

Bagaimanapun, orang ramai yang ingin menyumbang boleh menyalurkan sumbangan kepada ibu mangsa Hamidah Wahab melalui akaun Maybank 106138056407.

Menerusi kenyataan di Facebook, ISMA Eropah berkata, sehingga Isnin lepas, jumlah sumbangan yang terkumpul ialah 5,100 pound (RM28,012) (akaun BTC ISMA Eropah) dan RM25,222.69 (akaun Maybank Kesatuan Alumni Se-Eropah).

Sehubungan itu, ISMA Eropah merakamkan ucapan terima kasih kepada semua penderma yang telah menghulurkan sumbangan.

“Terima kasih kepada semua penderma yang budiman. Semoga Allah memberi ganjaran kepada anda semua dengan sebaik-baiknya.

“Ayuh kita bersama-sama titipkan doa agar keadaan saudari Izzah semakin baik dan sembuh seperti sedia kala,” katanya.

Nur Izzah, 20, pelajar tahun pertama jurusan perakaunan dan kewangan di Universiti Manchester dilaporkan, mengalami kecederaan serius di kepala dan tulang rusuk selepas bertembung dengan sebuah bas ketika menunggang basikal di Wilmslow Road, Rusholme dalam kejadian 4.25 petang waktu tempatan, 28 Disember lalu.

Pelajar tajaan PETRONAS itu koma selepas menjalani pembedahan dan kini ibu bapanya Mohd Shokri Zainal, 56, dan Hamidah, 46, sudah berada di England untuk bersamanya.


Guna tulisan Jawi, PDRM ajak masyarakat cegah COVID-19

BANGI, 3 Zulhijjah 1441H, Jumaat – Polis Diraja Malaysia (PDRM) hari ini menyahut seruan Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri untuk memartabatkan tulisan Jawi.

Dengan menggunakan tulisan berkenaan di akaun Facebook rasminya, PDRM mengajak orang ramai memakai pelitup muka apabila berada di tempat awam.

“Pastikan anda sentiasa memakai pelitup muka ketika berada di tempat awam.

“Bersama kita putuskan rantaian COVID-19,” tulisnya dengan tanda pagar Hari Jawi.

Minggu lalu, Dr Zulkifli mengumumkan, kempen ‘Hari Jumaat Hari Jawi’ sebagai usaha memartabatkan tulisan tersebut.

Kempen berkenaan dimulakan dengan Jabatan Perdana Menteri (Hal Ehwal Agama) menggunakan kepala surat rasmi tulisan Jawi bagi urusan bermula 10 Julai 2020.

Dr Zulkifli juga menyeru semua pihak terutamanya pihak kementerian, jabatan, agensi dan badan kerajaan untuk memperluaskan penggunaan tulisan Jawi di kesemua platform media sosial sebagai satu usaha memelihara warisan negara itu.

Selain itu, badan bukan kerajaan (NGO) serta masyarakat turut diajak menyokongnya agar usaha ini dapat dilakukan bersama-sama oleh seluruh lapisan masyarakat.


Merisaukan! Hanya 10 peratus warga emas daftar vaksin

RISIKO mendapat jangkitan COVID-19 dan komplikasinya akan menjadi semakin teruk dengan peningkatan usia. Menurut Pusat Kawalan dan Pencegahan Penyakit (CDC), warga emas adalah golongan yang paling berisiko.

Menurut rekod Kementerian Kesihatan Malaysia, Sebanyak 21 buah kluster membabitkan pusat jagaan warga tua dikesan setakat ini dengan 19 daripadanya adalah dalam gelombang ketiga pandemik COVID-19 yang melanda negara pada bulan Oktober tahun lalu. Lebih membimbangkan, kadar kematian yang membabitkan kluster jagaan warga emas lebih tinggi dengan nilai 1.48 peratus berbanding kadar kematian kebangsaan yang merekodkan 0.38 peratus.

Walaubagaimanapun, agak menyedihkan apabila akhbar melaporkan hanya 10 peratus warga emas di negeri Selangor mendaftar sebagai penerima vaksin. Menurut Pengerusi Pasukan Petugas Pencegahan COVID-19 Selangor (STFC), Datuk Seri Dr Dzulkefly Ahmad, faktor itu disebabkan golongan itu tidak mempunyai akses kepada aplikasi MySejahtera, kekangan internet selain tidak mengetahui cara pendaftaran secara digital.

Pengalaman peribadi bersama warga emas, rata-rata antara mereka takut untuk mendapatkan vaksin tersebut kerana khuatir akan komplikasinya terhadap tubuh badan dan status kesihatan mereka. Kekhuatiran ini ada asasnya kerana sesetengah daripada warga emas yang mempunyai akses terhadap berita dari negara luar mungkin terpengaruh dengan khabar separuh masak atau penyimpangan fakta yang dikongsikan media yang tidak bertanggungawab yang mengaitkan dengan kematian beberapa warga emas setelah mendapat vaksin COVID-19, walhal kematian tersebut langsung tidak mempunyai kaitan terhadap kematian warga emas tersebut.

Menurut kajian, data menunjukkan gejala ringan kurang berlaku terhadap warga emas namun masih dilaporkan selepas mendapat dos yang kedua. Walaubagaimanapun, kesan sampingan ini adalah minimal dan dalam tempoh yang singkat. Yang pasti buat warga emas, mendapat vaksin jauh lebih beruntung daripada mendapat jangkitan COVID-19.

Kaedah pujukan psikologi anak-anak kepada warga emas

Anak-anak kepada warga emas yang mempunyai akses terhadap maklumat berkaitan program vaksinasi ini perlu lebih cakna dan peduli untuk mendaftarkan ibu bapa mereka. Mereka perlu memujuk dan menerangkan maklumat yang betul kepada ibu bapa mereka supaya mereka sedar akan kepentingan program vaksinasi ini kepada mereka.

Walaupun kedengaran agak kasar, tetapi memujuk (dalam nada berseloroh) dengan mengatakan ‘tiada raya bersama emak atau ayah sekiranya belum mendapatkan vaksin’, atau ‘percutian keluarga nanti ibu atau ayah tidak boleh turut serta’ boleh dijadikan modal untuk meminta secara psikologi agar mereka sedar akan kepentingan mendapatkan vaksin.

Buat pihak media dan penganjur kesedaran sama ada dari pihak kerajaan atau sebaliknya, mereka perlu juga memfokuskan bahan kempen mereka kepada anak-anak yang mempunyai ibu bapa yang tergolong dalam kategori warga emas – agar mereka ingat dan sedar akan tanggungjawab mereka untuk melindungi ibu bapa mereka.

Permudahkan kaedah pendaftaran, ambil kira kawasan tiada liputan internet

Mungkin ramai dalam kalangan mereka yang belum mengetahui bahawa Jawatankuasa Khas Jaminan Akses Bekalan Vaksin Covid-19 (JKJAV) telah memperkenalkan dua cara terbaru kepada orang awam untuk mendaftar pengambilan vaksin COVID-19, selain kaedah sedia ada iaitu melalui aplikasi MySejahtera.

Orang awam kini boleh mendaftar menerusi laman web JKJAV yang tersedia dalam Bahasa Malaysia, Bahasa Inggeris dan disertakan beberapa informasi berhubung vaksinasi tersebut. Selain itu, mereka juga boleh menelefon talian 1800-888-828 bagi pendaftaran.

Kaedah konvensional dan manual seperti pemberian borang juga boleh digunakan untuk mendaftar warga emas yang mungkin tinggal di kawasan pedalaman yang tidak mempunyai rangkaian internet. Kaedah ini boleh disalurkan melalui klinik-klinik kesihatan kerajaan atau klinik bergerak memandangkan mereka adalah penghubung masyarakat ini terhadap akses perkhidmatan kesihatan.

Peranan pemimpin dan NGO

Pemimpin-pemimpin tempatan seperti Ahli Parlimen setiap kawasan perlu turun padang untuk memastikan badan berautoriti seperti majlis pengurusan komuniti, pejabat-pejabat daerah, jawatankuasa rukun tetangga, majlis perwakilan penduduk, masjid dan surau serta yang senada dengannya untuk mengambil bahagian dalam aktiviti promosi dan kesedaran kepada masyarakat terutama sekali warga emas untuk mendaftar untuk mendapatkan vaksin.

Mungkin kita agak skeptik dengan isu ‘potong barisan’ untuk mendapatkan vaksin dalam kalangan pemimpin terutama sekali ahli politik beberapa ketika yang lalu, namun dari aspek positifnya, sebenarnya kita dapat melihat tindakan ahli politik tersebut juga sebenarnya memberikan persepsi yang positif terhadap warga emas – iaitu dengan menunjukkan kepada mereka bahawa vaksin tersebut sebenarnya selamat. Namun diharapkan imej dan persepsi itu terjaga dengan tidak membawa ahli keluarga dan staf terdekat mereka untuk ‘potong barisan’ sekali.

Peranan yang besar juga boleh dimainkan oleh pertubuhan bukan kerajaan (NGO) dengan turut bersama berkempen untuk merancakkan kesedaran warga emas untuk mendaftar. Mereka boleh membantu pihak kementerian dengan mengadakan kempen-kempen kesedaran melalui kerjasama dengan pihak yang berautoriti.

Kita berharap fasa kedua dari April-Ogos yang melibatkan kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU) akan mendapat sambutan dan liputan vaksinasi yang maksimum agar golongan ini terlindung daripada bahaya wabak COVID-19.

Mohammed Rasheedan bin Ellin
Wakil Sektor Jururawat, I-Medik